               EUROPOS KOMISIJA
            Briuselis, 2019 03 07
            COM(2019) 122 final
            2019/0067(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 4 priedu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  2008 m. Europos Sąjunga ir Jungtinės Amerikos Valstijos pasirašė  susitarimą dėl bendradarbiavimo civilinės aviacijos saugos reglamentavimo srityje (toliau – Susitarimas). 2011 m. gegužės 1 d. įsigaliojęs Susitarimas iš pradžių buvo taikomas tik tinkamumo skraidyti ir aplinkosauginiams bandymams, aviacijos gaminių patvirtinimui ir techninei priežiūrai, taip pat techninės priežiūros objektų patvirtinimui ir stebėsenai. Vėliau į Susitarimo taikymo sritį įtrauktas personalo  licencijavimas ir mokymas, orlaivių eksploatavimas, oro eismo paslaugos ir oro eismo valdymas
                     1
                  . Tai padaryta 2017 m. gruodžio 13 d. pasirašytu pakeitimu; jis laikinai taikomas nuo tos datos.

                  Atsižvelgdama į išplėstą Susitarimo taikymo sritį ir siekdama sumažinti besidubliuojančią teisės aktais nustatytą imituojamo skrydžio treniruoklių (angl. Flight Simulation Training Devices, FSTD) kontrolę Sąjungoje ir JAV, Komisija, padedama Europos Sąjungos aviacijos saugos agentūros (EASA), kartu su JAV federaline aviacijos administracija (FAA) parengė naują Susitarimo 4 priedą dėl FSTD stebėsenos.

                  Siūlomo naujojo FSTD priedo taikymo sritis apima kartotinius lėktuvų viso skrydžio imituoklių (angl. FFS) vertinimus.

                  Šiuo metu Jungtinėse Valstijose yra 131 galiojantį EASA sertifikatą turintis FFS, o ES valstybėse narėse yra 34 galiojantį FAA sertifikatą turintys FFS (JK – 17, Nyderlanduose – 3, Prancūzijoje – 13, Danijoje – 1). Visi šie treniruokliai turi dvigubą sertifikatą: JAV esantys treniruokliai turi EASA ir FAA sertifikatą, o ES valstybėse narėse esantys treniruokliai – FAA sertifikatą ir nacionalinės aviacijos institucijos sertifikatą.

                  Siekiant pratęsti tų sertifikatų galiojimą, kiekvienas iš tų imituoklių turi būti pakartotinai reguliariai vertinamas. Todėl kiekvienas toks treniruoklis tikrinamas du kartus – taip atsiranda nereikalinga administracinė našta, dėl antro kartotinio vertinimo patiriama papildomų išlaidų, o pilotai turi mažiau galimybių naudotis treniruokliais mokymosi reikmėms. Pavyzdžiui, 2017 m. EASA atliko 132 kartotinius JAV esančių FFS vertinimus, o FAA tais pačiais metais atliko 34 kartotinius ES valstybėse narėse esančių FFS vertinimus. Tuo metu, kai institucija atlieka vertinimą, FFS negalima naudoti mokymo reikmėms.

                  Pagal siūlomą naująjį FSTD priedą kartotiniai vertinimai bus supaprastinti. EASA pasitikės FAA atliekamais kartotiniais JAV esančių treniruoklių vertinimais, o FAA pasitikės nacionalinių aviacijos institucijų arba tam tikrais atvejais EASA atliekamais kartotiniais ES valstybėse narėse esančių treniruoklių vertinimais. Taip bus išvengta patikrų dubliavimosi, o kartu sumažės EASA, FAA bei atitinkamų aviacijos sektoriaus subjektų išlaidos ir padidės našumas. FAA duomenimis, 2017 m. ES valstybėse narėse esančių FFS operatoriams FAA liepė sumokėti apie 170 000 USD sumą, kad būtų padengtos  Europoje atliekamų kartotinių vertinimų išlaidos. 2017 m. EASA JAV esančių FFS operatoriams liepė sumokėti daugiau kaip 1,1 mln. EUR sumą, kad būtų padengtos  su JAV atliekamais kartotiniais vertinimais susijusios kelionės išlaidos (į tą sumą neįskaičiuoti papildomi mokesčiai už darbo valandas per Jungtinėse Amerikos Valstijose atliekamus vertinimus).

               •Suderinamumas su toje pačioje politikos srityje galiojančiomis nuostatomis

                  ES ir Jungtinių Amerikos Valstijų bendradarbiavimas aviacijos saugos srityje yra Europos aviacijos strategijos dalis. Siūlomas naujasis FSTD priedas dera su bendraisiais ES ir JAV susitarimo dėl civilinės aviacijos saugos reglamentavimo tikslais – užtikrinti aukštą civilinės aviacijos saugos lygį pasaulyje ir kuo labiau sumažinti aviacijos sektoriui ir operatoriams dėl besidubliuojančios teisės aktais nustatytos kontrolės tenkančią ekonominę naštą.

               •Suderinamumas su kitomis Sąjungos politikos sritimis

                  Susitarimas padeda didinti civilinės aviacijos saugą ir taip įgyvendinti vieną iš pagrindinių su aviacija susijusios Sąjungos išorės politikos tikslų; be to, juo bus sudarytos palankesnės sąlygos prekybai aviacijos gaminiais ir investicijoms į juos. Naujasis FSTD priedas atitinka bendrąją Sąjungos aviacijos politiką, nes juo skatinamas abipusis – ES ir pagrindinių tarptautinių partnerių – sertifikatų ir techninių išvadų pripažinimas, taip pat veiksmingesnis ES ir valstybių narių išteklių naudojimas.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Sutartis dėl Europos Sąjungos veikimo, ypač jos 100 straipsnio 2 dalis kartu su 218 straipsnio 9 dalimi.
                        Subsidiarumo principas (neišimtinės kompetencijos atveju)

                  Netaikoma.

               •Proporcingumo principas

                  Netaikoma.

               •Priemonės pasirinkimas

                  Įtraukti į Susitarimą naują priedą – veiksmingiausia priemonė tam, kad būtų pasiektas tikslas užtikrinti veiksmingą abipusį išvadų dėl imituojamo skrydžio treniruoklių (FSTD) atitikties reikalavimams ir dokumentų pripažinimą.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  ES valstybės narės, kuriose yra FFS (turintys FAA sertifikatą), dalyvavo EASA ir FAA 2013 m. surengtame pasitikėjimo stiprinimo procese, kuriuo buvo siekiama pasirengti šio naujo priedo priėmimui.

                  Komisija informavo ES valstybes nares apie naujojo FSTD priedo rengimą ir konsultavosi su jomis Tarybos aviacijos darbo grupėje: a) teikė pranešimus apie Dvišalėje priežiūros valdyboje pagal Susitarimą rengiamas diskusijas (kuriose ES valstybės narės kviečiamos dalyvauti) ir b) atliko parengiamąjį darbą, susijusį su Tarybos sprendimu (ES) 2018/61, kuriuo Susitarimo taikymo sritis išplečiama, įtraukiant į ją, be kitų dalykų, personalo licencijavimą ir mokymą.

                     Tiriamųjų duomenų rinkimas ir naudojimas

                  Rengti naująjį FSTD priedą Europos Komisijai padėjo EASA. EASA ir FAA palygino teisės aktuose nustatytus ES ir JAV FSTD sertifikavimo reikalavimus. 2014 m. užbaigus tą palyginamąjį darbą nustatyta ES ir JAV reglamentavimo tvarkos skirtumų; siekiant į tuos skirtumus atsižvelgti, į siūlomą FSTD priedą įtrauktos specialios sąlygos.

                  Kad nustatytų, ar galima pasitikėti JAV skrydžio imituoklių priežiūros sistema, EASA taip pat atliko FAA nacionalinės imituoklių programos (NIP) vertinimą. Tuo tikslu EASA atstovai apsilankė NIP būstinėje Atlantoje (2013 m. rugpjūčio mėn.), taip pat jie stebėjo NIP atstovų atliekamus EASA sertifikuotų imituoklių vertinimus Dalase (2013 m. lapkričio mėn.) ir Majamyje (2013 m. gruodžio mėn.). Buvo vertinami tik kartotiniai lėktuvų viso skrydžio imituoklių vertinimai, kurie patenka į siūlomo FSTD priedo taikymo sritį.

                  2014 m. liepos 2 d. EASA kartu su FAA pranešė pagal Susitarimą įsteigtai Dvišalei priežiūros valdybai, kad reglamentavimo tvarkos palyginimas ir pasitikėjimo stiprinimo procesas sėkmingai užbaigti. Taip baigtas su naujojo FSTD priedo rengimu susijęs parengiamasis techninis darbas.

               •Poveikio vertinimas

                  Netaikoma.

               •Reglamentavimo tinkamumas ir supaprastinimas

                  Netaikoma.

               •Pagrindinės teisės

                  Netaikoma.

               4.POVEIKIS BIUDŽETUI

                  ES biudžetui poveikio nėra.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Europos Sąjungoje naujojo FSTD priedo įgyvendinimą koordinuos EASA. Su įgyvendinimu susijusios išsamios procedūros bus aprašytos imituoklių įgyvendinimo tvarkoje, kurią šiuo metu baigia rengti techniniai atstovai EASA ir FAA (ji bus parengta iki naujo FSTD priedo priėmimo).

                  FSTD priedo įgyvendinimo stebėseną pirmiausia vykdys FSTD priežiūros valdyba, kuri bus atskaitinga pagal Susitarimą įsteigtai Dvišalei priežiūros valdybai. FSTD priežiūros valdyba reguliariai teiks ataskaitas Dvišalei priežiūros valdybai.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

                  1 skirsnis „Tikslas ir taikymo sritis“

                  Tame FSTD priedo skirsnyje paaiškinamas priedo tikslas – abipusis išvadų dėl atitikties reikalavimams ir dokumentų pripažinimas ir su FFS kartotiniais vertinimais bei kvalifikacijos suteikimu susijusios techninės pagalbos teikimas.

                  Į priedo taikymo sritį įtraukti lėktuvų, turinčių FAA ir EASA arba ES valstybės narės aviacijos institucijos suteiktą kvalifikaciją, kartotiniai vertinimai ir kvalifikacijos pratęsimas.

                  2 skirsnis „Apibrėžtys“

                  Tame FSTD priedo skirsnyje apibrėžiami kai kurie dažnai vartojami techniniai terminai.

                  3 skirsnis „Jungtinis koordinavimo organas“

                  Tuo skirsniu įsteigiama FSTD priežiūros valdyba, kuri bus atskaitinga Dvišalei priežiūros valdybai ir turės užtikrinti veiksmingą FSTD priedo įgyvendinimą. FSTD priežiūros valdybai kartu pirmininkauja EASA ir FAA skrydžių standartų direktoriai. Pagrindinės FSTD priežiūros valdybos atsakomybės sritys yra šios:

                  a) rengti, tvirtinti ir peržiūrėti imituoklių įgyvendinimo tvarką;

                  b) dalytis informacija aktualiais saugos klausimais ir rengti tiems klausimams spręsti skirtus veiksmų planus;

                  c) užtikrinti nuoseklų priedo taikymą;

                  d) keistis informacija apie planuojamą ir vykdomą taisyklių nustatymo veiklą, kuri galėtų paveikti šio priedo pagrindą ir taikymo sritį;

                  e) dalytis informacija apie svarbius Šalių FSTD kvalifikacijos sistemų pakeitimus, kurie galėtų paveikti priedo pagrindą ir taikymo sritį;

                  f) spręsti techninių atstovų ir aviacijos institucijų atsakomybei priklausančius techninius klausimus, kurių negalima išspręsti žemesniu lygmeniu, ir

                  g) Dvišalei priežiūros valdybai siūlyti priedo pakeitimus.

                  4 skirsnis „Įgyvendinimas“

                  Šiame skirsnyje nustatytos išsamios Šalių abipusio  vertinimo ataskaitų pripažinimo, taip pat FAA ir EASA suteikiamos FFS kvalifikacijos pratęsimo pagal Susitarimą sąlygos. Valstybių narių nacionalinės aviacijos institucijos arba tam tikrais atvejais EASA FAA vardu atliks Europos Sąjungoje esančių treniruoklių vertinimus, o FAA EASA vardu atliks JAV esančių treniruoklių vertinimus.

                  Į tą skirsnį taip pat įtrauktos nuostatos dėl paskesnių veiksmų, kurių imamasi dėl vertinimo ataskaitose pateiktų išvadų, techninės pagalbos teikimo atliekant specialius vertinimus arba gaunant ir pateikiant duomenis bei informaciją gavus prašymą, taip pat dėl keitimosi informacija apie įstatymų ir kitų teisės aktų, procedūrų, politikos ar standartų pakeitimus, kurie gali paveikti šio priedo nuostatų vykdymo pagrindą.

                  5 skirsnis „Komunikacija ir bendradarbiavimas“

                  Šiame skirsnyje pateikiamos nuostatos dėl komunikacijos ir keitimosi informacija tarp FAA, EASA ir, kai taikoma, valstybių narių aviacijos institucijų. Į jį įtrauktos nuostatos dėl ryšių punktų įvairiems techniniams FSTD priedo aspektams, taip pat informacija apie FFS daromas išimtis ir taikomas nukrypti leidžiančias nuostatas.

                  6 skirsnis „Atitikties išvadų pripažinimo kvalifikaciniai reikalavimai“

                  Šiame skirsnyje nustatyti pagrindiniai institucijoms keliami reikalavimai, susiję su jų atitinkamų FSTD teisės aktais nustatytos kontrolės sistemų veiksmingumu, įskaitant teisinę ir reglamentavimo struktūrą, išteklius, mokymo programas, dokumentus ir įrašus, taip pat vidaus politiką, procedūras ir kokybės sistemas.

                  Be to, šiame skirsnyje pateikiamos nuostatos, susijusios su pradiniu ir tęstiniu tų sistemų veiksmingumo įrodymu, įskaitant nuostatas dėl Šalių dalyvavimo viena kitos kokybės audito ir standartizavimo veikloje, keitimosi kokybės ir standartizacijos ataskaitomis ir kita svarbia informacija, kurios gali prireikti siekiant išlaikyti nuolatinį Šalių pasitikėjimą viena kitos sistemomis.

                  Svarbu pabrėžti, kad FAA vardu atlikti FFS vertinimus gali visų ES valstybių narių institucijos, su sąlyga, kad laikosi priede nustatytų reikalavimų. Tokią atitiktį reikalavimams, vykdydama įprastą standartizacijos veiklą, tikrins EASA.

                  7 skirsnis „Tyrimo ir vykdymo užtikrinimo veiksmai“

                  Šiame skirsnyje pateikiamos nuostatos dėl bendradarbiavimo vykdant pažeidimų tyrimus ir imantis vykdymo užtikrinimo veiksmų. Pagal Susitarimą abi Šalys turi teisę prieš FSTD, kuriems suteiktas FAA arba EASA patvirtinimas, operatorius imtis vykdymo užtikrinimo veiksmų.

                  8 skirsnis „Perdavimo nuostatos“

                  Šiame skirsnyje pateikiamos nuostatos, kuriomis nustatoma, kaip FFS, kuriuos šiuo metu tiesiogiai prižiūri EASA, vertinimas bus perduotas FAA, taip pat nurodyta, kokiu būdu FFS, kuriuos šiuo metu tiesiogiai prižiūri FAA, vertinimas bus perduotas ES valstybių narių nacionalinėms aviacijos institucijoms. Šiuo metu yra keturios ES valstybės narės, kuriose yra FAA patvirtinimą turinčių FFS, t. y. Jungtinė Karalystė, Danija, Prancūzija ir Nyderlandai.

                  Perdavimas atliekamas per 18 mėnesių nuo priedo įsigaliojimo dienos ir bus sinchronizuojamas su kartotinio treniruoklių vertinimo datomis.

                  9 skirsnis „Mokesčiai“

                  Už kartotinius treniruoklių vertinimus imami mokesčiai bus taikomi pagal Susitarimo 14 straipsnį ir taikomus teisinius reikalavimus, kurie Europos Sąjungai yra 2014 m. kovo 27 d. Komisijos reglamentas (ES) Nr. 319/2014 dėl Europos aviacijos saugos agentūros renkamų mokesčių ir rinkliavų.

                  1 priedėlis „Specialios sąlygos“

                  Šiame priedėlyje nustatytos ES specialios sąlygos, taikomos JAV esantiems FFS, taip pat FAA specialios sąlygos, taikomos ES esantiems FFS.

                  Šios specialios sąlygos yra papildomi teisiniai reikalavimai, kuriuos reikės patikrinti atliekant vertinimo auditą, kad būtų atsižvelgta į ES ir JAV skrydžio imituoklių reglamentavimo sistemų skirtumus.

                  Europos Sąjungoje pareiga tikrinti, kaip laikomasi FAA specialių sąlygų, teks tų valstybių narių, kuriose yra FAA sertifikatus turinčių įrenginių, nacionalinėms valdžios institucijoms arba tam tikromis aplinkybėmis – EASA, jei ES teritorijoje esantis FFS yra prižiūrimas Agentūros. Specialių sąlygų laikymosi patikrinimo rezultatai bus registruojami specialių sąlygų ataskaitoje, kurią institucija turės parengti atlikusi vertinimą.

                  2 priedėlis „Aviacijos institucijų veiksmai“

                  Šiame priedėlyje išvardijami konkretūs veiksmai, kurių imsis ES valstybių narių nacionalinės aviacijos institucijos, FAA vardu  atlikdamos kartotinius FFS vertinimus. Tai apima kartotinio vertinimo planavimą, pasirengimą vertinimui, patį vertinimą ir veiksmus po vertinimo, įskaitant vertinimo ataskaitos ir specialių sąlygų ataskaitos, kuri turi būti perduota FAA, rengimą.

               2019/0067 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 4 priedu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2011 m. gegužės 1 d. įsigaliojo Jungtinių Amerikos Valstijų ir Europos bendrijos susitarimas dėl bendradarbiavimo civilinės aviacijos saugos reglamentavimo srityje
                  2
                (toliau – Susitarimas);

               (2)vienas iš pagrindinių Susitarimo tikslų – pagerinti ilgalaikius Europos ir Jungtinių Valstijų bendradarbiavimo santykius, siekiant užtikrinti aukštą civilinės aviacijos saugos lygį pasaulyje ir kuo labiau sumažinti aviacijos sektoriui ir operatoriams dėl besidubliuojančios teisės aktais nustatytos kontrolės tenkančią ekonominę naštą;

               (3)Susitarimo 1 pakeitimu
                  3
                išplečiama Susitarimo 2 straipsnio B dalies taikymo sritis, įtraukiant, inter alia, personalo licencijavimą ir mokymą;

               (4)iš dalies pakeistame Susitarimo 5 straipsnyje numatyta Susitarimo taikymo sričiai priskirtais klausimais rengti naujus Susitarimo priedus;

               (5)abu techniniai atstovai, t. y. ES atstovaujanti Europos aviacijos saugos agentūra ir JAV atstovaujanti Federalinė aviacijos administracija, Dvišalei priežiūros valdybai pateikė pasiūlymą priimti sprendimą, kad būtų patvirtintas Susitarimo naujas 4 priedas, kuriame aptariamas  abipusis išvadų dėl imituojamo skrydžio treniruoklių (FSTD) atitikties reikalavimams ir dokumentų pripažinimas;

               (6)patvirtinus naująjį priedą sumažės abiejų techninių atstovų išlaidos, taip pat ir sektoriaus atstovų (FSTD operatorių) išlaidos, be to, oro vežėjai turės daugiau galimybių naudotis FSTD savo pilotų reikmėms;

               (7)Susitarimo 19 straipsnio C dalyje nustatyta, kad nauji priedai įsigalioja po to, kai pagal Susitarimo 3 straipsnį įsteigta Dvišalė priežiūros valdyba priima sprendimą;

               (8)naujasis 4 priedas dėl imituojamo skrydžio treniruoklių turėtų būti patvirtintas Europos Sąjungos vardu;

               (9)2011 m. kovo 7 d. Tarybos sprendimo 2011/719/ES dėl Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje sudarymo 4 straipsnio 3 dalyje, laikantis Sutarties dėl Europos Sąjungos veikimo 218 straipsnio 9 dalies, nustatyta, kad Taryba, remdamasi Komisijos pasiūlymu, kvalifikuota balsų dauguma nustato Sąjungos poziciją Dvišalėje priežiūros valdyboje dėl papildomų priedų priėmimo, kaip numatyta Susitarimo 3 straipsnio C dalies 7 punkte ir 19 straipsnio C dalyje,

               PRIĖMĖ ŠĮ SPRENDIMĄ:

               1 straipsnis

               Pozicija, kurios pagal Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje 3 ir 19 straipsnius Europos Sąjunga turi laikytis Dvišalėje priežiūros valdyboje, dėl Dvišalės priežiūros valdybos sprendimo, kuriuo priimamas Susitarimo 4 priedas, priėmimo grindžiama prie šio sprendimo pridedamu Dvišalės priežiūros valdybos sprendimo Nr. 0011 projektu.

               2 straipsnis

               Mobilumo ir transporto generalinio direktorato Aviacijos direktorato direktorius, kuris yra vienas iš Dvišalės priežiūros valdybos pirmininkų ir Sąjungos atstovas toje valdyboje, įgaliojamas pasirašyti Dvišalės priežiūros valdybos sprendimą Nr. 0011.

               3 straipsnis

               Priimtas Dvišalės priežiūros valdybos sprendimas paskelbiamas Europos Sąjungos oficialiajame leidinyje.

               5 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2017 m. kovo 21 d. TARYBOS SPRENDIMAS (ES) 2018/61.

                     (2)

                        OL L 291, 2011 11 9, p. 3–44.

                     (3)

                        OL L 11, 2018 1 16, p. 3–5.

    ---documentbreak---

               EUROPOS KOMISIJA
            Briuselis, 2019 03 07
            COM(2019) 122 final
            PRIEDAS
            prie
            Pasiūlymo dėlTARYBOS SPRENDIMO

               dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 4 priedu

               JUNGTINIŲ AMERIKOS VALSTIJŲ

               IR EUROPOS SĄJUNGOS

               SUSITARIMO

               DĖL BENDRADARBIAVIMO

               CIVILINĖS AVIACIJOS SAUGOS REGLAMENTAVIMO SRITYJE

               DVIŠALĖS PRIEŽIŪROS VALDYBOS

               SPRENDIMO PRIĖMIMO PROTOKOLAS

               SPRENDIMAS Nr. 0011

               Pažymėdama, kad Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje (toliau – Susitarimas) 1 pakeitimu Susitarimo 2 straipsnio B dalies taikymo sritis išplečiama siekiant, inter alia, įtraukti personalo licencijavimą ir mokymą,

               be to, pažymėdama, kad Susitarimo 5 straipsnyje su pakeitimais numatoma, kad klausimais, kurie patenka į Susitarimo taikymo sritį, parengiami nauji Susitarimo priedai, kurie tada pagal 19 straipsnio C dalį įsigalioja pagal 3 straipsnį įsteigtai Dvišalei priežiūros valdybai priėmus sprendimą,

               Dvišalė priežiūros valdyba nusprendė:

               1.Priimti prie šio sprendimo pridedamą Susitarimo 4 priedą (Imituojamo skrydžio treniruokliai).

               2.Susitarimo 4 priedas (Imituojamo skrydžio treniruokliai) įsigalioja tą dieną, kai jį pasirašo paskutinė Šalis.

               Dvišalės priežiūros valdybos vardu

                        TRANSPORTO DEPARTAMENTAS

                        FEDERALINĖ AVIACIJOS ADMINISTRACIJA

                        JUNGTINĖS AMERIKOS VALSTIJOS

                        EUROPOS KOMISIJA

                        EUROPOS SĄJUNGA

                        VARDAS, PAVARDĖ

                        VARDAS, PAVARDĖ

                        PAREIGOS:

                        Aviacijos saugos administratoriaus pavaduotojas

                        PAREIGOS:

                        Aviacijos direktorato direktorius

                        Mobilumo ir transporto generalinis direktoratas, Europos Komisija

                        DATA:

                        DATA:

                        VIETA:

                        Vašingtonas

                        VIETA:

                        Briuselis, Belgija

    ---documentbreak--- NA ---documentbreak---

               EUROPOS KOMISIJA
            Briuselis, 2019 03 07
            COM(2019) 122 final
            PRIEDAS
            prie
            Pasiūlymo dėlTARYBOS SPRENDIMO

               dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 4 priedu

               4 PRIEDAS

                IMITUOJAMO SKRYDŽIO TRENIRUOKLIAI

               1.TIKSLAS IR TAIKYMO SRITIS

               1.1.Šalys įvertino viena kitos standartus, taisykles, praktiką ir procedūras, susijusius su lėktuvų viso skrydžio imituoklių (FFS) kartotiniu vertinimu ir kvalifikacijos pratęsimu, ir padarė išvadą, kad jie yra pakankamai suderinti, kad būtų galima pripažinti viena kitos patvirtinimus ir išvadas. Šiame priede aptariamas abipusis išvadų dėl atitikties reikalavimams ir dokumentų pripažinimas ir su FFS vertinimu ir kvalifikacijos suteikimu susijusios techninės pagalbos teikimas. Jokia šio priedo nuostata negali būti aiškinama taip, kad ribotų Šalies kompetenciją veikti pagal Susitarimo 15 straipsnį.

               1.2.Šio priedo taikymo sritis apima lėktuvų, turinčių Federalinės aviacijos administracijos (FAA) arba, atitinkamai, Europos aviacijos saugos agentūros (EASA) arba aviacijos institucijos išduotą kvalifikaciją, C, CG, D ir DG lygio kvalifikacijos FFS kartotinį vertinimą ir kvalifikacijos pratęsimą. Šią taikymo sritį galima išplėsti iš dalies pakeičiant šį priedą Dvišalės priežiūros valdybos sprendimu, priimtu pagal Susitarimo 19 straipsnio B dalį.

               1.3.Šio priedo taikymo sritis išplečiama baigus būtiną techninių atstovų vykdomą pasitikėjimo stiprinimo procesą.

               1.4.Šio priedo taikymo sritis neapima imituojamo skrydžio treniruoklių (FSTD), kurie yra į Susitarimo 12 straipsnyje nustatytą taikymo sritį nepatenkančiose teritorijose.

               2.APIBRĖŽTYS

               2.1.Be terminų, kurių apibrėžtys pateiktos Susitarime, šiame priede vartojami taip apibrėžiami terminai:

               (a)FFS kvalifikacijos lygis – atitikties reikalavimams lygis, nustatytas remiantis techninėmis

               FFS galimybėmis, nustatytomis vertinant FFS pagal nustatytus techninius vertinimo kriterijus, apibrėžtus atitinkamuose reikalavimuose. FFS skirstomi į A, B, C ir D lygius. Be to, tam tikriems ES kvalifikacijos įrenginiams pagal įgytas teises priskiriamas AG, BG, CG arba DG kvalifikacijos lygis;

               (b)išvada – patikros, ar FSTD atitinka taikomus reikalavimus, išvada, registruojama atitinkamai FAA, EASA arba aviacijos institucijos parengtoje vertinimo ataskaitoje nurodant rezultatus / neatitikimus;

               (c)imituojamo skrydžio treniruoklis (FSTD):

               (I)Europos Sąjungoje – lėktuvo treniruoklis: viso skrydžio imituoklis (FFS), skrydžio treniruoklis (FTD), skrydžio ir navigacijos procedūrų treniruoklis (FNPT) arba pradinio mokymo pagal prietaisus priemonė (BITD);

               (II)Jungtinėse Valstijose – lėktuvo treniruoklis: viso skrydžio imituoklis (FFS), arba skrydžio treniruoklis (FTD);

               (d)viso skrydžio imituoklis (FFS) – konkretaus tipo ar markės, modelio ir serijos orlaivio įgulos kabinos arba lakūno kabinos realaus dydžio kopija, įskaitant visą įrangą ir kompiuterines programas, būtinas orlaivio veiksmams ant žemės ar skrydžiui imituoti, taip pat vaizdo sistemą, kuria galima matyti vaizdą iš kabinos skrendant, ir judėjimo imitavimo sistemą;

               (e)FSTD vertinimas – FSTD tikrinimas pagal atitinkamam lygiui nustatytus techninius kriterijus, kuriuo remiantis suteikiama FSTD kvalifikacija;

               (f)FSTD operatorius – organizacija, kuri tiesiogiai atsakinga, atitinkamai, Europos aviacijos saugos agentūrai arba aviacijos institucijai už prašymo suteikti arba pratęsti tam tikro FSTD kvalifikaciją teikimą ir kuri turi laikytis Reglamento (ES) Nr. 1178/2011 ORA dalies reikalavimų;

               (g) FSTD valdytojas – organizacija, tiesiogiai atsakinga Federalinei aviacijos administracijai už prašymo suteikti arba pratęsti tam tikro FSTD kvalifikaciją teikimą ir kuri turi laikytis Jungtinių Valstijų Federalinių teisės aktų kodekso 14 antraštinės dalies 60-osios dalies (toliau – 60-oji dalis) reikalavimų;

               (h)įgytos teisės:

               (I)Jungtinėse Valstijose – FSTD operatoriaus / valdytojo teisė išlaikyti pagal ankstesnįjį patariamąjį aplinkraštį suteiktos kvalifikacijos lygį;

               (II)Europos Sąjungoje – FSTD operatoriaus / valdytojo teisė išlaikyti pagal ankstesnę reglamentavimo tvarką suteiktos kvalifikacijos lygį; tai taip pat FSTD naudotojo teisė išlaikyti pagal ankstesnę reglamentavimo tvarką įgytus mokymo, egzaminavimo ir tikrinimo kreditus;

               (i)magistro kvalifikacijos egzaminų vadovas – institucijų patvirtintas kvalifikacijos tikrinimo vadovas, į kurį įtraukti, atitinkamai, FAA, EASA arba aviacijos institucijos paliudytų egzaminų rezultatai. Magistro kvalifikacijos egzaminų vadovu remiamasi atliekant vėlesnius vertinimus;

               (j)kvalifikacijos tikrinimo vadovas – dokumentas, kuriuo įrodoma, kad eksploatacinės ir valdymo savybės atitinka orlaivio nustatytas ribas ir kad laikomasi visų taikomų reikalavimų;

               (k)specialiosios sąlygos – reikalavimai, kurie, kaip nustatyta remiantis atitinkamų FFS vertinimo ir kvalifikacijos suteikimo reglamentavimo sistemų palyginimu, yra skirtingi abiejose sistemose ir kurie yra pakankamai reikšmingi, kad į juos būtų atsižvelgta šiame priede.

               3.JUNGTINIS KOORDINAVIMO ORGANAS

               3.1.Sudėtis

               3.1.1.Įsteigiamas jungtinis koordinavimo organas, vadinamoji FSTD priežiūros valdyba, kuri yra atskaitinga Dvišalei priežiūros valdybai ir kuriai kartu vadovauja EASA Skrydžių standartų direktorius ir FAA Skrydžių standartų vykdomasis direktorius. FSTD priežiūros valdyboje dalyvauja kiekvieno techninio atstovo FSTD ekspertai.

               3.1.2.Jungtinė vadovybė į FSTD priežiūros valdybą gali kviesti papildomų dalyvių, kad būtų sudarytos palankios sąlygos pasiekti šio priedo tikslus.

               3.2.Įgaliojimai

               3.2.1.FSTD priežiūros valdyba posėdžiauja ne rečiau kaip kartą per metus siekdama užtikrinti veiksmingą šio priedo taikymą ir įgyvendinimą. FSTD priežiūros valdybos funkcijos apima:

               (a)imituoklių techninės įgyvendinimo tvarkos, kuri taikoma FFS vertinimo ir kvalifikacijos suteikimo srityje, rengimą, tvirtinimą ir persvarstymą, taip pat bendradarbiavimą, pagalbą, keitimąsi informacija ir tęstinę pasitikėjimo stiprinimo veiklą, susijusią su šiame priede aptariamais procesais;

               (b)dalijimąsi informacija aktualiais saugos klausimais ir veiksmų planų, skirtų jiems spręsti, rengimą;

               (c)nuoseklaus šio priedo taikymo užtikrinimą;

               (d)keitimąsi informacija apie planuojamą ir vykdomą taisyklių nustatymo veiklą, kuri galėtų paveikti šio priedo pagrindą ir taikymo sritį;

               (e)dalijimąsi informacija apie svarbius Šalių FSTD kvalifikacijos suteikimo sistemų pakeitimus, kurie galėtų paveikti šio priedo pagrindą ir taikymo sritį;

               (f)techninių atstovų ir aviacijos institucijų atsakomybei priklausančių techninių klausimų, kurių negalima išspręsti žemesniu lygmeniu, sprendimą ir

               (g)šio priedo pakeitimų siūlymą Dvišalei priežiūros valdybai.

               3.2.2.Dėl neišspręstų klausimų FSTD priežiūros valdyba atsiskaito Dvišalei priežiūros valdybai ir užtikrina su šiuo priedu susijusių jos sprendimų įgyvendinimą.

               4.ĮGYVENDINIMAS

               4.1.Techniniai atstovai stebėjimo tikslais sudaro ir tvarko pagrindinį FFS, kurių kvalifikacijai taikomas šis priedas, sąrašą. Šio pagrindinio sąrašo sudarymo ir tvarkymo procedūros išsamiai nustatomos imituoklių techninėje įgyvendinimo tvarkoje.

               4.2.FAA kvalifikacijos pratęsimas

               4.2.1.Šalys susitaria, kad FFS, kuris:

               (a)turi galiojančią kvalifikaciją, suteiktą remiantis taikomu ES kvalifikacijos suteikimo pagrindu, ir

               (b)atitinka šiame priede nustatytas sąlygas, įskaitant 1 priedėlyje nustatytas FAA specialiąsias sąlygas, nepaisant FFS sertifikato turėtojui taikomų 60-osios dalies imituoklių kokybės valdymo sistemos reikalavimų,

               gavus, peržiūrėjus ir pripažinus atitinkamai EASA arba aviacijos institucijos vertinimo ir specialiųjų sąlygų ataskaitas, laikomas atitinkančiu FAA kvalifikacijos pratęsimo techninius reikalavimus.

               4.2.2.Kompetentingos aviacijos institucijos, atlikdamos kiekvieno FFS, kuriam taikomas šis priedas, kartotinį vertinimą FAA vardu, atlieka šio priedo 2 priedėlyje nustatytus veiksmus.

               4.3.EASA kvalifikacijos pratęsimas

               4.3.1.Šalys susitaria, kad FFS, kuris:

               (a)turi galiojančią FAA kvalifikaciją, suteiktą remiantis taikomu JAV kvalifikacijos suteikimo pagrindu, ir

               (b)atitinka šiame priede nustatytas sąlygas, įskaitant 1 priedėlyje nustatytas ES specialiąsias sąlygas, nepaisant FSTD sertifikato turėtojui taikomų ORA dalies reikalavimų,

               gavus, peržiūrėjus ir pripažinus FAA vertinimo ir specialiųjų sąlygų ataskaitas, laikomas atitinkančiu EASA kvalifikacijos pratęsimo techninius reikalavimus.

               4.4.Abipusis vertinimo ataskaitų pripažinimas

               4.4.1.Šiame priede nustatytomis sąlygomis Šalys susitaria, kad, atitinkamai, techniniai atstovai ir aviacijos institucijos kitos Šalies techniniam atstovui teikia FFS kartotinio vertinimo ir specialiųjų sąlygų ataskaitas. Šiose ataskaitose pateikiamos išvados dėl atitikties atitinkamiems ES ir JAV reikalavimams, kuriais remiantis atitinkamai suteikiama arba pratęsiama jų atitinkamo FFS kvalifikacija.

               4.5.Paskesni veiksmai dėl vertinimo ataskaitose pateiktų išvadų

               4.5.1.FSTD operatorius / valdytojas su išvadomis susijusius atsakomuosius veiksmus derina su vertinimą atlikusiu techniniu atstovu arba aviacijos institucija, nebent atitinkamas techninis atstovas imituoklių techninėje įgyvendinimo tvarkoje nustatytais atvejais yra nurodęs laikytis kitokios tvarkos. Tais atvejais, kai siekiant įvertinti, kaip, remiantis išvada, ištaisyta padėtis, būtina surengti patikrinimą vietoje, tą patikrinimą atlieka techninis atstovas (jei turi išteklių) arba, kai tinkama, vertinimą atlikusi aviacijos institucija.

               4.6.Kai susiklosto aplinkybės, nepatenkančios į kartotinių vertinimų taikymo sritį, kiekvienos Šalies techninis atstovas arba, kai tinkama, aviacijos institucija kitos Šalies techniniam atstovui arba, kai tinkama, aviacijos institucijai jo (jos) prašymu ir, abiem pusėms susitarus, prireikus teikia techninę FFS vertinimų pagalbą. Techniniai atstovai arba aviacijos institucija gali atsisakyti teikti tokią techninę pagalbą, jei neturi tam reikiamų išteklių. Tokios pagalbos sritys gali būti, bet ne tik:

               (a)tyrimų vykdymas ir jų ataskaitų teikimas gavus prašymą;

               (b)duomenų gavimas ir teikimas gavus prašymą ir

               (c)specialaus FFS vertinimo atlikimas, jei įrenginys buvo perkeltas arba modifikuotas.

               4.7.Pagal Susitarimo 15 straipsnio B dalį techniniai atstovai gali atlikti nepriklausomus įrenginių vertinimus, jei kyla konkrečių su sauga susijusių problemų.

               4.8.Kiekvienos Šalies organizacinės struktūros, įstatymų ir kitų teisės aktų, tvarkos, procedūrų, politikos arba standartų pakeitimai, įskaitant susijusius su techniniais atstovais ir aviacijos institucijomis, gali paveikti šio priedo nuostatų vykdymo pagrindą.  Todėl Šalys atitinkamai per techninius atstovus ir aviacijos institucijas viena kitai praneša apie tokius planuojamus pakeitimus kuo anksčiau ir aptaria tokių planuojamų pakeitimų poveikio šio priedo pagrindui mastą. Jeigu po konsultacijų, numatytų Susitarimo 15 straipsnio C dalyje, susitariama iš dalies pakeisti šį priedą, Šalys siekia užtikrinti, kad toks pakeitimas įsigaliotų tuo pačiu metu arba kuo greičiau po pakeitimo, dėl kurio buvo daromas toks priedo pakeitimas, įsigaliojimo arba įgyvendinimo.

               5.KOMUNIKACIJA IR BENDRADARBIAVIMAS

               5.1.Techniniai atstovai apsikeičia ryšių punktų įvairiais techniniais šio priedo aspektais sąrašais ir juos tvarko.

               5.2.Visi techninių atstovų ir, kai tinkama, aviacijos institucijų ryšiai palaikomi ir techniniai dokumentai rengiami anglų kalba.

               5.3.Visos datos palaikant ryšius nurodomos DD MMM YYYY formatu, pvz., „05 MAY 2014“.

               5.4.Techniniai atstovai ir aviacijos institucijos vieni kitus informuoja apie FFS, kuriems taikomas šis priedas, padarytas išimtis ir taikomas nukrypti leidžiančias nuostatas.

               5.5.Vertinimo nurodymai

               Techniniai atstovai ir aviacijos institucijos visus specialius nurodymus ir prašymus, vykdytinus vertinimo metu, pateikia peržiūrėti bent prieš 30 kalendorinių dienų iki vertinimo.

               6.ATITIKTIES IŠVADŲ PRIPAŽINIMO KVALIFIKACINIAI REIKALAVIMAI

               6.1.Pagrindiniai reikalavimai

               6.1.1.Kiekvienas techninis atstovas ir, kai tinkama, aviacijos institucija kitam techniniam atstovui įrodo atitinkamos savo sistemos veiksmingumą teisės aktais nustatytai FSTD priežiūrai vykdyti. Kad galėtų vieni kitų vardu atlikti FFS vertinimus, techniniai atstovai ir, kai tinkama, aviacijos institucijos įrodo turį veiksmingą ir tinkamą:

               (a)teisinę ir reglamentavimo struktūrą;

               (b)organizacinę struktūrą;

               (c)išteklius, įskaitant pakankamai kvalifikuotų darbuotojų;

               (d)savo techninių darbuotojų mokymo programas;

               (e)vidaus politiką, procesus ir tvarką, įskaitant kokybės sistemą;

               (f)dokumentus ir įrašus;

               (g)priežiūros programą ir

               (h)galimybę užtikrinti reguliuojamų subjektų ir įrenginių pavaldumą.

               6.2.Pradinis pasitikėjimas

               6.2.1.Kiekvienas techninis atstovas, vykdydamas pradinio pasitikėjimo stiprinimo veiklą, yra įrodęs kitam techniniam atstovui šiame priede aptariamos veiklos priežiūrai pagal teisės aktus vykdyti skirtos atitinkamos sistemos veiksmingumą.  Techniniai atstovai taip pat yra įrodę vienas kitam savo kokybės audito ir standartizavimo veiklos, įskaitant 6.3.1 skirsnyje nurodytą aviacijos institucijų auditą, veiksmingumą.

               6.2.2.Prieš aviacijos institucijai pradedant FFS vertinimą JAV techninio atstovo vardu, ES techninis atstovas atlieka tos aviacijos institucijos vertinimą pagal imituoklių techninės įgyvendinimo tvarkos nuostatas.

               6.3.Pasitikėjimo išlaikymas

               6.3.1.Techniniai atstovai ir aviacijos institucijos toliau įrodo veiksmingą priežiūrą, kaip išsamiai nustatyta 6.1.1 skirsnyje, pagal atitinkamas FSTD priežiūros valdybos parengtos ir patvirtintos imituoklių techninės įgyvendinimo tvarkos nuostatas.

               (a)Visų pirma techniniai atstovai ir, kai tinkama, aviacijos institucijos:

               I)turi teisę dalyvauti stebėtojo teisėmis: EASA vardu – FAA kokybės audituose ir standartizavimo posėdžiuose, FAA vardu – EASA standardizavimo veikloje;

               II)užtikrina, kad FSTD operatoriai / valdytojai suteiktų prieigą abiems techniniams atstovams, kad šie galėtų atlikti, kai tinkama, auditus, vertinimus ir patikrinimus;

               III)užtikrina galimybę susipažinti su pagal šį priedą atliekamo audito, standartizacijos ir abipusių patikrinimų ataskaitomis;

               IV)dalijasi svarbia saugos informacija ir informacija apie žinomus apribojimus, kurie gali paveikti aviacijos institucijos arba techninio atstovo gebėjimą užtikrinti visišką atitiktį taikomiems tarptautiniams saugos standartams ar bet kuriems pagal Susitarimą nustatytiems saugos reikalavimams;

               V)skiria tinkamus darbuotojus dalyvauti pagal šį priedą atliekamuose audituose ir patikrinimuose;

               VI)užtikrina galimybę susipažinti su FSTD operatorių / valdytojų įrašais, įskaitant vertinimo ataskaitas ir specialiųjų sąlygų ataskaitas;

               VII)prireikus teikia aiškinimo pagalbą aviacijos institucijos patalpose peržiūrint FFS įrašus ir dokumentus, parengtus jos nacionaline kalba, ir

               VIII)vieni kitiems padeda spręsti klausimus, susijusius su abipusių patikrinimų išvadomis.

               (b)ES techninis atstovas atlieka papildomus standartizavimo auditus siekdamas įsitikinti, kad aviacijos institucija laikosi priede nustatytų sąlygų ir, visų pirma, FAA specialiųjų sąlygų, taikomų ES esantiems FFS, kaip nustatyta imituoklių techninėje įgyvendinimo tvarkoje.

               (c)
                     Jei techninis atstovas arba aviacijos institucija negali įvykdyti 6.3.1 skirsnio reikalavimo, techniniai atstovai apie tai kuo anksčiau informuoja vienas kitą. Jeigu kuris nors techninis atstovas mano, kad techninė kompetencija nebeatitinka reikalavimų, techniniai atstovai konsultuojasi ir pasiūlo veiksmų planą, įskaitant visus būtinus taisomuosius veiksmus, kuriuo siekiama pašalinti trūkumus.

               (d)
                     Jeigu techninis atstovas arba aviacijos institucija neištaiso trūkumų per veiksmų plane nurodytą terminą, bet kuris techninis atstovas gali perduoti klausimą nagrinėti FSTD priežiūros valdybai.

               (e)
                     Jeigu Šalis ketina laikinai sustabdyti techninio atstovo arba aviacijos institucijos išvadų arba kvalifikacijų, kurioms taikomas šis priedas, pripažinimą, ji pagal Susitarimo 18 straipsnio A dalį nedelsdama praneša apie tai kitai Šaliai.

               7.TYRIMO IR VYKDYMO UŽTIKRINIMO VEIKSMAI

               7.1.Šalys pasilieka teisę prieš FSTD, kuriems suteiktas FAA arba EASA patvirtinimas, operatorius / valdytojus imtis vykdymo užtikrinimo veiksmų.

               7.2.Pagal Susitarimo 8 straipsnio nuostatas kiekviena Šalis per savo techninį atstovą ir, kai tinkama, aviacijos institucijas nedelsdama kitai Šaliai praneša apie kiekvieną pagal šį priedą atliekamą su reikalavimų nesilaikymu susijusį tyrimą ir vėlesnius pažeidimų ištaisymo veiksmus, kai dėl reikalavimų nesilaikymo gali būti skirta nuobauda arba FFS kvalifikacija gali būti panaikinta, laikinai sustabdytas jos galiojimas arba ji pakeista į žemesnio lygio kvalifikaciją.

               7.3.Jei FFS kvalifikacija panaikinama arba laikinai sustabdomas jos galiojimas, techninis atstovas ir, kai tinkama, aviacijos institucija apie tai praneša kitam techniniam atstovui.

               7.4.Toks pranešimas nusiunčiamas atitinkamam kitos Šalies ryšių punktui.

               8.PERDAVIMO NUOSTATOS

               8.1FFS, kurių kvalifikaciją suteikė FAA pagal JAV ir JK imituoklių įgyvendinimo tvarkos (SIP) nuostatas, kartotinis vertinimas ir toliau atliekamas tol, kol nebus užbaigtas vertinimo veiklos pereinamasis etapas, kaip apibrėžta 8.2 punkte.  (JAV ir JK SIP, dėl kurios susitarta 1995 m. gruodžio 20 d., buvo persvarstyta 2005 m. spalio 6 d.  Sudaryta pagal Jungtinių Amerikos Valstijų Vyriausybės ir Jungtinės Didžiosios Britanijos ir Šiaurės Airijos Karalystės Vyriausybės Susitarimą dėl aviacijos saugos skatinimo, pasirašytą Londone 1995 m. gruodžio 12 d.)

               8.2Šalys susitaria, kad pagal šį priedą atliekamų FFS vertinimų perdavimas atliekamas laikantis šių perdavimo nuostatų:

               (a)Iki perdavimo aviacijos institucija ir techninis atstovas atlieka pakankamo skaičiaus darbuotojų mokymą apie procedūras, susijusias su Susitarimu, šiuo priedu ir, kai tinkama, ES bei JAV specialiosiomis sąlygomis.

               (b)Užbaigus pakankamo skaičiaus darbuotojų mokymą, techniniai atstovai perduoda kvalifikaciją turinčių FFS vertinimo veiklą techniniams atstovams arba, kai tinkama, aviacijos institucijoms.

               (c)Perdavimas atliekamas per 18 mėnesių nuo šio priedo įsigaliojimo.

               (d)Techniniai atstovai ir aviacijos institucijos susitaria dėl toliau išvardytų dalykų procedūrinio plano ir grafiko:

               I)kartotinių vertinimų sinchronizavimo ir

               II)visų vertinimų vykdymo pagal šį priedą.

               9.MOKESČIAI

               9.1
                     Mokesčiai taikomi remiantis šio Susitarimo 14 straipsniu ir taikomais teisiniais reikalavimais.

               1 priedėlis

               SPECIALIOSIOS SĄLYGOS

               1.ES SPECIALIOSIOS SĄLYGOS, TAIKOMOS JAV ESANTIEMS VISO SKRYDŽIO IMITUOKLIAMS (FFS), PRISKIRIAMIEMS PRIE ORLAIVIŲ KATEGORIJOS „LĖKTUVAI“

               1.1.4.3.1 skirsnyje nurodytos specialiosios sąlygos, išsamiai nustatytos imituoklių techninėje įgyvendinimo tvarkoje:

               (a)FSTD valdytojas Federalinei aviacijos administracijai pateikia:

               I.kartotinio vertinimo bylą;

               II.metinius skrydžių įrašus;

               III.imituoklio saugos savybių tikrinimo įrašus (Reglamento (ES) 1178/2011 ORA.FSTD.115 dalies („Įranga“) b punktas) ir

               IV.paskelbto EASA FSTD duomenų lapo pakeitimus.

               (b)Instruktoriaus darbo vietos vadove turi būti naudojimo nurodymai pagal ES standartus.

               (c)Instruktoriaus darbo vietos nuostačiai ir rodytuvai turi atitikti tarptautinę vienetų sistemą (SI).

               (d)Turi būti įvertintas bent vienas deklaruotos kvalifikacijos Europos oro uosto / aerodromo modelis su tinkamomis modeliavimo ir navigacijos / ryšio priemonėmis.

               (e)I, II, arba III kategorijos (kaip tinkama) artėjimo tūpti pagal prietaisus ir kilimo prasto matomumo sąlygomis operacijos turi būti pademonstruotos Europos oro uoste ir su atitinkamais nuostačiais, parenkamais iš instruktoriaus darbo vietos.

               (f)FFS turi atspindėti europinę imituojamo lėktuvo konfigūraciją.

               (g)Vertinant atliekamas vientisas nepertraukiamo skrydžio etapas.

               (h)Per kiekvieną vertinimą vertinamos visos EASA FFS kvalifikacijos sertifikate išvardytos variklių konfigūracijos.

               (i)Jei kelioms vieno FFS avionikos konfigūracijoms yra išduoti keli EASA FFS kvalifikacijos sertifikatai, per kiekvieną vertinimą vertinama kiekviena konfigūracija, taip pat, jei taikoma, kiekviena variklių konfigūracija.

               (j)Pagal taikomus Europos reikalavimus atliekami objektyvūs, funkciniai ir subjektyvūs konkretaus FFS testai, kurių nenumatyta pagal taikomą kvalifikacijos FAA FFS standarto lygį.

               2.FAA SPECIALIOSIOS SĄLYGOS, TAIKOMOS ES ESANTIEMS PATVIRTINTIEMS VISO SKRYDŽIO IMITUOKLIAMS (FFS), PRISKIRIAMIEMS PRIE ORLAIVIŲ KATEGORIJOS „LĖKTUVAI“

               2.1.4.2.1 skirsnyje nurodytos specialiosios sąlygos, išsamiai nustatytos imituoklių techninėje įgyvendinimo tvarkoje:

               (a)FSTD operatorius:

               I)atitinkamai aviacijos institucijai arba EASA pateikia įrodymą, kad į magistro kvalifikacijos egzaminų vadovą įtrauktos FAA direktyvos, ir

               II)nurodo visus paskelbto FAA FFS konfigūracijų sąrašo pakeitimus.

               (b)Instruktoriaus darbo vietos vadove turi būti naudojimo nurodymai pagal JAV standartus.

               (c)Instruktoriaus darbo vietos nuostačiai ir rodytuvai turi atitikti JAV vienetų sistemą.

               (d)Turi būti įvertintas bent vienas deklaruotos kvalifikacijos JAV oro uosto / aerodromo modelis su tinkamomis modeliavimo ir navigacijos / ryšio priemonėmis.

               (e)I, II, arba III kategorijos (kaip tinkama) artėjimo tūpti pagal prietaisus operacijos turi būti pademonstruotos JAV oro uoste ir su atitinkamais nuostačiais, parenkamais iš instruktoriaus darbo vietos.

               (f)FFS turi atspindėti imituojamo lėktuvo JAV konfigūraciją.

               (g)Per kiekvieną vertinimą vertinamos visos FAA FFS kvalifikacijos sertifikate išvardytos konfigūracijos.

               (h)Atliekamas artėjimas tūpti ratu į JAV oro uostą esant didžiausiai įrodytai tūpimo masei.

               (i)Pagal taikomus JAV reikalavimus atliekami objektyvūs, funkciniai ir subjektyvūs konkretaus FFS testai, kurių nenumatyta pagal taikomą kvalifikacijos europinio FFS standarto lygį.

               2 priedėlis

               AVIACIJOS INSTITUCIJOS VEIKSMAI

               Kompetentinga aviacijos institucija, veikianti FAA vardu, atlieka šiuos kiekvieno FFS, kuriam taikomas šis priedas, kartotinio vertinimo veiksmus, kaip išsamiai nustatyta imituoklių techninėje įgyvendinimo tvarkoje:

               1.Nustato kartotinio vertinimo terminą ir praneša numatyto vertinimo datą FAA.

               2.Pasirengia vertinti.  Vertinantis aviacijos institucijos inspektorius (-iai):

               (a)identifikuoja specialiąsias sąlygas;

               (b)gauna tinkamas formas ir tikrinamų dalykų sąrašus ir

               (c)identifikuoja visus pakeitimus, padarytus nuo vieno kartotinio vertinimo iki kito.

               3.Atlieka vertinimą, atsižvelgdama į specialiąsias sąlygas ir atitinkamas imituoklių techninės įgyvendinimo tvarkos nuostatas.

               4.Atlieka veiksmus po vertinimo:

               (a)Per penkias darbo dienas po vertinimo užbaigimo Federalinei aviacijos administracijai perduoda informaciją / dokumentus:

               I.vertinimo ataskaitą;

               II.FFS konfigūracijų sąrašą ir

               III.specialiųjų sąlygų ataskaitą.

               (b)Atlieka patikrinimą vietoje, nurodytą šio priedo 4.5.1 skirsnyje.


               EUROPOS KOMISIJA
            Briuselis, 2019 03 07
            COM(2019) 121 final
            2019/0066(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 3 priedu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  2008 m. Europos Sąjunga ir Jungtinės Amerikos Valstijos pasirašė susitarimą dėl bendradarbiavimo civilinės aviacijos saugos reglamentavimo srityje (toliau – Susitarimas). 2011 m. gegužės 1 d. įsigaliojęs Susitarimas iš pradžių buvo taikomas tik tinkamumo skraidyti ir aplinkosauginiams bandymams, aviacijos gaminių patvirtinimui ir techninei priežiūrai, taip pat techninės priežiūros objektų patvirtinimui ir stebėsenai. Vėliau į Susitarimo taikymo sritį įtrauktas personalo licencijavimas ir mokymas, orlaivių eksploatavimas, oro eismo paslaugos ir oro eismo valdymas. Tai padaryta 2017 m. gruodžio 13 d. pasirašytu pakeitimu; jis laikinai taikomas nuo tos datos.

                  Atsižvelgdama į išplėstą Susitarimo taikymo sritį, Komisija, padedama Europos Sąjungos aviacijos saugos agentūros (EASA), kartu su JAV Federaline aviacijos administracija (FAA) parengė naują Susitarimo 3 priedą dėl pilotų licencijavimo (toliau – FCL priedas) ir šiuo pasiūlymu siekiama jį priimti.

                  FCL priedu sprendžiama padėtis, kai nepaisant Europos Parlamento ir Tarybos reglamentu (ES) 2018/1139 nustatytos bendrosios taisyklės, pagal kurią reikalaujama, kad ES valstybėse narėse gyvenantys pilotai turėtų pagal ES taisykles išduotą piloto licenciją, daugelis ES gyvenančių pilotų mėgėjų faktiškai turi pagal JAV įstatymus FAA išduotą licenciją.

                  Dėl tokios padėties Europos Komisija pagal 2011 m. lapkričio 3 d. ES orlaivių įgulų reglamentą (EB) Nr. 1178/2011 turėjo taikyti nukrypti leidžiančias nuostatas, pagal kurias ES gyvenantiems ir mėgėjiškus skrydžius vykdantiems pilotams leidžiama toliau naudotis FAA piloto pažymėjimais (vadinamąja FCL nukrypti leidžiančia nuostata). FCL nukrypti leidžianti nuostata turėjo būti laikina, kol būtų parengtas ekonomiškai efektyvus šio klausimo sprendimas.

                  Naujasis FCL priedas yra atitinkamų Šalių techninių atstovų, t. y. ES atstovaujančios EASA ir JAV atstovaujančios FAA, bendrų pastangų rezultatas, suteikiantis galimybę FAA piloto mėgėjo pažymėjimus ir kvalifikacijas veiksmingai pakeisti ES piloto mėgėjo licencijomis ir kvalifikacijomis pagal FCL dalį ir atvirkščiai.

               •Suderinamumas su toje pačioje politikos srityje galiojančiomis nuostatomis

                  ES ir Jungtinių Amerikos Valstijų bendradarbiavimas civilinės aviacijos saugos srityje yra Europos aviacijos strategijos dalis. Siūlomame naujajame FCL priede bus nustatyta sistema, kuria siekiama užtikrinti, kad ES gyvenantys pilotai vykdytų skrydžius orlaiviais remdamiesi pagal ES taisykles išduotomis licencijomis ir (arba) suteiktomis kvalifikacijomis, jų priežiūrą vykdytų ES valstybių narių institucijos ir jie išlaikytų ir tobulintų savo kvalifikacijas ES mokymo organizacijose.

                  Priėmus FCL priedą, FCL nukrypti leidžiančios nuostatos nebereikės.

               •Suderinamumas su kitomis Sąjungos politikos sritimis

                  Susitarimas padeda didinti civilinės aviacijos saugą ir taip įgyvendinti vieną iš pagrindinių su aviacija susijusios Sąjungos išorės politikos tikslų; be to, juo bus sudarytos palankesnės sąlygos prekybai aviacijos gaminiais ir investicijoms į juos. Naujasis FCL priedas atitinka bendrąją Sąjungos aviacijos politiką, nes juo sudaromos palankesnės sąlygos tinkamai bendradarbiauti su trečiosiomis šalimis ir jų aviacijos institucijomis ir skatinamas abipusis pažymėjimų ir kitų susijusių dokumentų pripažinimas.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Sutartis dėl Europos Sąjungos veikimo, ypač jos 100 straipsnio 2 dalis kartu su 218 straipsnio 9 dalimi.

               •Subsidiarumo principas (neišimtinės kompetencijos atveju)

                  Netaikoma.

               •Proporcingumo principas

                  Netaikoma.

               •Priemonės pasirinkimas

                  Į Sąjungos ir Jungtinių Amerikos Valstijų susitarimą įtraukti naują priedą – veiksmingiausia priemonė tam, kad būtų pasiektas tikslas užtikrinti veiksmingą abipusį piloto mėgėjo licencijų ir kvalifikacijų pakeitimą.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  2013 ir 2014 m. EASA konsultavosi su ES valstybių narių nacionalinėmis aviacijos institucijomis dėl FCL priedo projekto teksto ir jo įgyvendinimo tvarkos. Į gautas pastabas buvo atsižvelgta diskusijose su FAA, o po jų priedo rengimas buvo užbaigtas.

                  Be to, Komisija informavo ES valstybes nares apie šio priedo rengimą Komitete, įsteigtame pagal Europos Parlamento ir Tarybos reglamentą (ES) 2018/1139, ir Tarybos aviacijos darbo grupėje: a) teikė pranešimus apie diskusijas dėl naujojo priedo Dvišalėje priežiūros valdyboje ir b) atliko parengiamąjį darbą, susijusį su Tarybos sprendimu (ES) 2018/61, kuriuo Susitarimo taikymo sritis išplečiama, įtraukiant į ją, be kitų dalykų, personalo licencijavimą ir mokymą.

               •Tiriamųjų duomenų rinkimas ir naudojimas

                  Rengiant naująjį FCL priedą Europos Komisijai padėjo EASA. EASA ir FAA palygino teisės aktuose nustatytus ES ir JAV pilotų mėgėjų licencijavimo reikalavimus. 2014 m. užbaigus tą palyginamąjį darbą taip pat nustatyta ES ir JAV reglamentavimo sistemų skirtumų; siekiant į tuos skirtumus atsižvelgti, į siūlomą FCL priedą įtrauktos vadinamosios specialiosios sąlygos.

               Kad nustatytų, ar galima pasitikėti JAV pilotų licencijavimo sistema, EASA taip pat atliko FAA sistemos vertinimą. Atlikdami vertinimą EASA atstovai lankėsi FAA būstinėje Vašingtone ir Vašingtono skrydžių standartų apygardos tarnyboje, taip pat dviejose FAA sertifikuotose lakūnų mokymo įstaigose (2013 m. vasario mėn.). Lankydamiesi Mikeʼo Monroneyʼaus oreivystės centre Oklahomoje, EASA atstovai taip pat apsilankė toliau nurodomose FAA tarnybose: Lakūnų egzaminavimo standartų skyriuje, Lakūnų sertifikavimo skyriuje ir FAA akademijos reguliavimo standartų skyriuje (2013 m. balandžio mėn.). Buvo vertinamas tik pilotų mėgėjų licencijavimas ir susijusios skrydžio pagal prietaisus kvalifikacijos, kurie patenka į siūlomo FCL priedo taikymo sritį.

               •Poveikio vertinimas

                  Netaikoma.

               •Reglamentavimo tinkamumas ir supaprastinimas

                  Netaikoma.

               •Pagrindinės teisės

                  Netaikoma.

               4.POVEIKIS BIUDŽETUI

                  ES biudžetui poveikio nėra.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Europos Sąjungoje naujojo FCL priedo įgyvendinimą koordinuos EASA. Su įgyvendinimu susijusios išsamios procedūros bus aprašytos licencijavimo įgyvendinimo tvarkoje, kurią šiuo metu baigia rengti techniniai atstovai EASA ir FAA (ji bus parengta iki naujojo FCL priedo priėmimo).

                  FCL priedo įgyvendinimo stebėseną pirmiausia vykdys Jungtinė įgulų koordinavimo valdyba (JCAB), kuri bus atskaitinga pagal Susitarimą įsteigtai Dvišalei priežiūros valdybai. JCAB reguliariai teiks ataskaitas Dvišalei priežiūros valdybai.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

                  1 skirsnis „Tikslas ir taikymo sritis“

               Tame FCL priedo skirsnyje paaiškinama jo taikymo sritis ir tikslas – abipusis išvadų dėl atitikties reikalavimams ir dokumentų pripažinimas ir su pilotų mėgėjų licencijavimu ir atitikties stebėsena susijusios techninės pagalbos teikimas.

               Šio priedo taikymo sritis apima piloto mėgėjo ES licencijas pagal FCL dalį ir FAA piloto mėgėjo pažymėjimus, į kitas ES licencijas pagal FCL dalį ir FAA piloto pažymėjimus įtrauktas piloto mėgėjo teises, taip pat skrydžio naktį ir skrydžio pagal prietaisus kvalifikacijas, suteiktas vienpiločiams skrydžiams vykdyti vieno stūmoklinio variklio sausumos lėktuvo ir kelių stūmoklinių variklių sausumos lėktuvo kategorijų lėktuvais, išskyrus visas tipo kvalifikacijas.

               2 skirsnis „Apibrėžtys“

                  Tame FCL priedo skirsnyje apibrėžiami kai kurie dažnai vartojami techniniai terminai.

                     3 skirsnis „Jungtinė įgulų koordinavimo valdyba“

                  Tuo skirsniu įsteigiama Jungtinė įgulų koordinavimo valdyba (JCAB), kuri bus atskaitinga Dvišalei priežiūros valdybai ir turės užtikrinti veiksmingą FCL priedo įgyvendinimą. JCAB kartu pirmininkauja EASA ir FAA skrydžių standartų direktoriai. Pagrindinės JCAB atsakomybės sritys yra šios:

               (a)rengti, tvirtinti ir peržiūrėti licencijavimo įgyvendinimo tvarką;

               (b)dalytis informacija aktualiais saugos klausimais ir rengti tiems klausimams spręsti skirtus veiksmų planus;

               (c)užtikrinti nuoseklų priedo taikymą;

               (d)keistis informacija apie planuojamą ir vykdomą taisyklių nustatymo veiklą, kuri galėtų paveikti šio priedo pagrindą ir taikymo sritį;

               (e)dalytis informacija apie svarbius Šalių piloto licencijos išdavimo sistemų pakeitimus, kurie galėtų paveikti priedo pagrindą ir taikymo sritį;

               (f)spręsti techninių atstovų ir aviacijos institucijų atsakomybei priklausančius techninius klausimus, kurių negalima išspręsti jų lygmeniu, ir

               (g)Dvišalei priežiūros valdybai siūlyti šio priedo pakeitimus.

                     4 skirsnis „Įgyvendinimas“

                  Šiame skirsnyje išsamiai išdėstytos FAA piloto pažymėjimų ir kvalifikacijų pakeitimo į ES licencijas ir kvalifikacijas pagal FCL dalį išsamios sąlygos, taip pat ES licencijų ir kvalifikacijų pagal FCL dalį pakeitimo į FAA piloto pažymėjimus ir kvalifikacijas sąlygos.

                  Tame skirsnyje taip pat pateikiama nuostatų dėl techninės pagalbos vykdant pilotų licencijavimo veiklą, tikrinant ar tvirtinant ES licencijos pagal FCL dalį arba FAA piloto pažymėjimo originalo autentiškumą ir keičiantis informacija apie įstatymų ir kitų teisės aktų, tvarkos, politikos ar standartų pakeitimus, kurie gali paveikti šio priedo taikymo pagrindą.

                  5 skirsnis „Komunikacija ir bendradarbiavimas“

                  Šiame skirsnyje pateikiamos nuostatos dėl komunikacijos ir keitimosi informacija tarp FAA, EASA ir, kai taikoma, valstybių narių aviacijos institucijų. Tai apima nuostatas dėl ryšių punktų įvairiais techniniais FCL priedo aspektais skyrimo.

                  6 skirsnis „Atitikties išvadų pripažinimo kvalifikaciniai reikalavimai“

                  Šiame skirsnyje nustatyti pagrindiniai institucijoms keliami reikalavimai, susiję su jų atitinkamų pilotų teisės aktais nustatytos kontrolės sistemų veiksmingumu, įskaitant teisinę ir reglamentavimo struktūrą, išteklius, mokymo programas, dokumentus ir įrašus, taip pat vidaus politiką, procedūras ir kokybės sistemas.

                  Be to, šiame skirsnyje pateikiamos nuostatos, susijusios su pradiniu ir tęstiniu tų sistemų veiksmingumo įrodymu, įskaitant nuostatas dėl Šalių dalyvavimo viena kitos kokybės audito ir standartizavimo veikloje, keitimosi kokybės ir standartizacijos ataskaitomis ir kita svarbia informacija, kurios gali prireikti siekiant išlaikyti nuolatinį Šalių pasitikėjimą viena kitos sistemomis.

                  7 skirsnis „Mokesčiai“

                  Jei taikoma, mokesčiai už piloto licencijų ir reitingų pakeitimą bus taikomi pagal Susitarimo 14 straipsnį ir laikantis taikytinų įstatymų ir kitų teisės aktų reikalavimų.

                  1 priedėlis „Specialiosios sąlygos“

                  Šiame priedėlyje pateikiamos specialiosios sąlygos, taikomos išduodant ES licenciją arba suteikiant kvalifikaciją pagal FCL dalį remiantis FAA piloto pažymėjimu arba kvalifikacija, taip pat FAA specialiosios sąlygos, taikomos išduodant FAA piloto pažymėjimą arba suteikiant kvalifikaciją remiantis ES licencija arba kvalifikacija pagal FCL dalį.

                  Šios specialiosios sąlygos yra papildomi reglamentavimo reikalavimai, kuriuos reikės patikrinti vykdant pakeitimo procesą ir siekiant atsižvelgti į ES ir JAV pilotų mėgėjų licencijavimo reglamentavimo sistemų skirtumus.

               2019/0066 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 3 priedu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdami į Europos Komisijos pasiūlymą,

               kadangi:

               (1)2011 m. gegužės 1 d. įsigaliojo Jungtinių Amerikos Valstijų ir Europos bendrijos susitarimas dėl bendradarbiavimo civilinės aviacijos saugos reglamentavimo srityje
                  1
                (toliau – Susitarimas);

               (2)vienas iš pagrindinių Susitarimo tikslų – pagerinti ilgalaikius Europos ir Jungtinių Valstijų bendradarbiavimo santykius, siekiant užtikrinti aukštą civilinės aviacijos saugos lygį pasaulyje ir kuo labiau sumažinti aviacijos sektoriui ir operatoriams dėl besidubliuojančios teisės aktais nustatytos kontrolės tenkančią ekonominę naštą;

               (3)Susitarimo 1 pakeitimu
                  2
                išplečiama Susitarimo 2 straipsnio B dalies taikymo sritis siekiant, įtraukiant, inter alia, personalo licencijavimą ir mokymą;

               (4)iš dalies pakeistame Susitarimo 5 straipsnyje numatyta Susitarimo taikymo sričiai priskirtais klausimais rengti naujus Susitarimo priedus;

               (5)abu techniniai atstovai, t. y. ES atstovaujanti Europos aviacijos saugos agentūra ir JAV atstovaujanti Federalinės aviacijos administracija, Dvišalei priežiūros valdybai pateikė pasiūlymą priimti sprendimą, kad būtų patvirtintas Susitarimo naujas 3 priedas, kuriame aptariamas abipusis išvadų dėl atitikties ir dokumentų pripažinimas ir su pilotų mėgėjų licencijavimu ir atitikties stebėsena susijusios techninės pagalbos teikimas;

               (6)leidžiant supaprastintą piloto mėgėjo licencijų ir tam tikrų piloto kvalifikacijų pakeitimą bus nustatyta sistema, kuria užtikrinama, kad Europos Sąjungoje gyvenantys pilotai vykdytų skrydžius orlaiviais remdamiesi pagal ES taisykles išduotomis licencijomis ir (arba) suteiktomis kvalifikacijomis, jų priežiūrą vykdytų ES valstybių narių institucijos ir jie išlaikytų ir tobulintų savo kvalifikacijas ES mokymo organizacijose. Be to, tai duos didelės praktinės naudos daugeliui Sąjungoje ir JAV gyvenančių pilotų, nesumažinant saugos;

               (7)Susitarimo 19 straipsnio C dalyje nustatyta, kad atskiri priedai įsigalioja po to, kai pagal Susitarimo 3 straipsnį įsteigta Dvišalė priežiūros valdyba priima sprendimą;

               (8)naujasis 3 priedas dėl pilotų licencijavimo turėtų būti patvirtintas Europos Sąjungos vardu;

               (9)2011 m. kovo 7 d. Tarybos sprendimo 2011/719/ES dėl Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje sudarymo 4 straipsnio 3 dalyje, laikantis Sutarties dėl Europos Sąjungos veikimo 218 straipsnio 9 dalies, nustatyta, kad Taryba, remdamasi Komisijos pasiūlymu, kvalifikuota balsų dauguma nustato Sąjungos poziciją Dvišalėje priežiūros valdyboje dėl papildomų priedų priėmimo, kaip numatyta Susitarimo 3 straipsnio C dalies 7 punkte ir 19 straipsnio C dalyje,

               PRIĖMĖ ŠĮ SPRENDIMĄ:

               1 straipsnis

               Pozicija, kurios pagal Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje 3 ir 19 straipsnius Europos Sąjunga turi laikytis Dvišalėje priežiūros valdyboje, dėl Dvišalės priežiūros valdybos sprendimo, kuriuo priimamas Susitarimo 3 priedas, priėmimo grindžiama prie šio sprendimo pridedamu Dvišalės priežiūros valdybos sprendimo Nr. 0010 projektu.

               2 straipsnis

               Mobilumo ir transporto generalinio direktorato Aviacijos direktorato direktorius, kuris yra vienas iš Dvišalės priežiūros valdybos pirmininkų ir Sąjungos atstovas toje valdyboje, įgaliojamas pasirašyti Dvišalės priežiūros valdybos sprendimą Nr. 0010.

               3 straipsnis

               Priimtas Dvišalės priežiūros valdybos sprendimas paskelbiamas Europos Sąjungos oficialiajame leidinyje.

               4 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 291, 2011 11 9, p. 3–44.

                     (2)

                        OL L 11, 2018 1 16, p. 3–5.

    ---documentbreak---

               EUROPOS KOMISIJA
            Briuselis, 2019 03 07
            COM(2019) 121 final
            PRIEDAS
            prie
            TARYBOS SPRENDIMO
            dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 3 priedu

               JUNGTINIŲ AMERIKOS VALSTIJŲ

               IR EUROPOS SĄJUNGOS

               SUSITARIMO

               DĖL BENDRADARBIAVIMO

               CIVILINĖS AVIACIJOS SAUGOS REGLAMENTAVIMO SRITYJE

               DVIŠALĖS PRIEŽIŪROS VALDYBOS

               SPRENDIMO PRIĖMIMO PROTOKOLAS

               SPRENDIMAS Nr. 0010

               Pažymėdama, kad Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje (toliau – Susitarimas) 1 pakeitimu Susitarimo 2 straipsnio B dalies taikymo sritis išplečiama siekiant, inter alia, įtraukti personalo licencijavimą ir mokymą,

               be to, pažymėdama, kad Susitarimo 5 straipsnyje su pakeitimais numatoma, kad klausimais, kurie patenka į Susitarimo taikymo sritį, parengiami nauji Susitarimo priedai, kurie tada pagal 19 straipsnio C dalį įsigalioja pagal 3 straipsnį įsteigtai Dvišalei priežiūros valdybai priėmus sprendimą,

               Dvišalė priežiūros valdyba nusprendė:

               1.Priimti prie šio sprendimo pridedamą Susitarimo 3 priedą (Pilotų licencijavimas).

               2.Susitarimo 3 priedas (Pilotų licencijavimas) įsigalioja tą dieną, kai jį pasirašo paskutinė Šalis.

               Dvišalės priežiūros valdybos vardu

                        TRANSPORTO DEPARTAMENTAS

                        FEDERALINĖ AVIACIJOS ADMINISTRACIJA

                        JUNGTINĖS AMERIKOS VALSTIJOS

                        EUROPOS KOMISIJA

                        EUROPOS SĄJUNGA

                        VARDAS, PAVARDĖ

                        VARDAS, PAVARDĖ

                        PAREIGOS:

                        Aviacijos saugos administratoriaus pavaduotojas

                        PAREIGOS:

                        Aviacijos direktorato direktorius

                        Mobilumo ir transporto generalinis direktoratas, Europos Komisija

                        DATA:

                        DATA:

                        VIETA:

                        Vašingtonas

                        VIETA:

                        Briuselis, Belgija

    ---documentbreak--- NA ---documentbreak---

               EUROPOS KOMISIJA
            Briuselis, 2019 03 07
            COM(2019) 121 final
            PRIEDAS
            prie
            TARYBOS SPRENDIMO
            dėl pozicijos, kurios Europos Sąjunga turi laikytis Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Susitarimo papildymo 3 priedu

               3 PRIEDAS

               PILOTŲ LICENCIJAVIMAS

               1.TIKSLAS IR TAIKYMO SRITIS

               1.1.Šalys įvertino viena kitos standartus, taisykles, praktiką ir procedūras, susijusius su pilotų mėgėjų licencijavimu, įskaitant vieno stūmoklinio variklio (SEP) sausumos lėktuvo ir kelių stūmoklinių variklių (MEP) sausumos lėktuvo kategorijų lėktuvų skrydžio naktį ir skrydžio pagal prietaisus kvalifikacijas, išskyrus tipo kvalifikacijas, ir padarė išvadą, kad jie yra pakankamai suderinti, kad būtų galima pripažinti viena kitos patvirtinimus ir išvadas. Šiame priede aptariamas abipusis išvadų dėl atitikties reikalavimams ir dokumentų pripažinimas ir su pilotų mėgėjų licencijavimu ir atitikties stebėsena susijusios techninės pagalbos teikimas. Jokia šio priedo nuostata negali būti aiškinama taip, kad ribotų Šalies kompetenciją veikti pagal Susitarimo 15 straipsnį.

               1.2.Šio priedo taikymo sritis apima piloto mėgėjo ES licencijas pagal FCL dalį ir FAA piloto mėgėjo pažymėjimus, į kitas ES licencijas pagal FCL dalį ir FAA piloto pažymėjimus įtrauktas piloto mėgėjo teises, taip pat skrydžio naktį ir skrydžio pagal prietaisus kvalifikacijas, kaip nurodyta šio priedo 1 priedėlyje, vienpiločiams skrydžiams vykdyti SEP sausumos lėktuvo ir MEP sausumos lėktuvo kategorijų lėktuvais, išskyrus visas tipo kvalifikacijas. ES FCL dalies komercinės aviacijos piloto licencijos skraidyti lėktuvais (CPL (A)) ir avialinijų transporto piloto licencijos skraidyti lėktuvais (ATPL (A)) apima piloto mėgėjo teises. Daugianarės įgulos piloto licencija (MPL) piloto mėgėjo teises apima tik jeigu jos konkrečiai patvirtintos licencijoje. Panašiai piloto mėgėjo teises apima ir FAA komercinės aviacijos piloto ir oro transporto piloto pažymėjimai. Jeigu tos teisės taikomos, šias licencijas ir piloto pažymėjimus galima pakeisti pagal šiame priede nustatytas sąlygas.

               1.3.Šio priedo taikymo sritį galima išplėsti ir į ją įtraukti kitas ES licencijas pagal FCL dalį ir FAA piloto pažymėjimus, kvalifikacijas ir orlaivių kategorijas, iš dalies pakeičiant šį priedą Dvišalės priežiūros valdybos sprendimu, priimtu pagal Susitarimo 19 straipsnio B dalį.

               1.4.Šio priedo taikymo sritis išplečiama baigus būtiną techninių atstovų vykdomą pasitikėjimo stiprinimo procesą.

               1.5.Šis priedas netaikomas jokiai kitai piloto licencijai arba piloto pažymėjimui, kuriuos išdavė kita 1944 m. Tarptautinės civilinės aviacijos konvencijos (toliau – Čikagos konvencija) susitariančioji valstybė ir kuriuos galiojančiais pripažįsta FAA arba aviacijos institucija, kaip išsamiai nurodyta techninio įgyvendinimo tvarkoje „Licencijavimas“ (TIP-L).

               1.6.Šiuo priedu neribojama FAA piloto pažymėjimo arba aviacijos institucijos išduotos ES licencijos pagal FCL dalį turėtojo teisė turėti kitos Šalies pagal taikomus įstatymus ir taisykles galiojančiais pripažįstamus piloto pažymėjimą arba licenciją.

               2.APIBRĖŽTYS

               2.1.Be terminų, kurių apibrėžtys pateiktos Susitarime, šiame priede vartojami šie terminai:

               (a)
                     klasės kvalifikacija –

               (I)kai išduodama ES licencija pagal FCL dalį, galiojanti piloto licencijos kvalifikacija. SEP ir MEP klasės kvalifikacijos turėtojas turi teises pilotuoti kvalifikacijoje nurodytos klasės orlaivį, kaip nurodyta Europos aviacijos saugos agentūros (EASA) interneto svetainėje paskelbtame dokumente „Lėktuvų sąrašas. Klasės bei tipo kvalifikacijų ir tvirtinimo sąrašas“ (angl. „List of Aeroplanes – Class and Type Ratings and Endorsement List“);

               (II)kai išduodamas FAA piloto pažymėjimas, orlaivio klasifikacija jį priskiriant prie orlaivių, turinčių panašias veikimo charakteristikas, kaip nurodyta Federalinių teisės aktų kodekso 14 antraštinės dalies (FTAK 14) 61.5 dalyje (pvz., vieno variklio sausumos lėktuvo ir kelių variklių sausumos lėktuvo), kategorijos;

               (b)pakeitimas – ES licencijos pagal FCL dalį išdavimas remiantis FAA piloto pažymėjimu arba FAA piloto pažymėjimo išdavimas remiantis ES licencija pagal FCL dalį, laikantis šio priedo nuostatų;

               (c)patirties aktualumo pripažinimas – FAA piloto pažymėjime nurodytos klasės ar tipo kvalifikacijos teisių pripažinimas, atsižvelgiant į naujausią pažymėjimo turėtojo patirtį. (FTAK 14 antraštinės dalies 61 dalis ir Reglamento Nr. 1178/2011 III priedo C dalis);

               (d) ES licencija pagal FCL dalį – galiojanti skrydžio įgulos licencija, atitinkanti FCL dalies reikalavimus;

               (e)FAA piloto pažymėjimas – galiojantis Federalinės aviacijos administracijos išduodamas piloto pažymėjimas, atitinkantis reikalavimus, nurodytus FTAK 14 antraštinės dalies 61 dalyje;

               (f)skraidymo įgūdžių patikra – skraidymo įgūdžių vertinimas, atliekamas dalyvaujant sertifikuotam skrydžio instruktoriui, turinčiam reikiamus FAA egzaminavimo įgaliojimus;

               (g)skrydžio pagal prietaisus kvalifikacija –

               (I)kai suteikiama ES skrydžio pagal prietaisus kvalifikacija pagal FCL dalį, galiojanti ES licencijos pagal FCL dalį kvalifikacija, pagal kurią leidžiama vykdyti skrydžius pagal skrydžio pagal prietaisus taisykles (IFR) arba oro sąlygomis, kurios yra blogesnės už minimalias, nurodytas vizualiųjų skrydžių taisyklėse, tik vykdant skrydžius vieno variklio arba kelių variklių lėktuvais arba, kai turima daugianarės įgulos piloto licencija (MPL), tik vykdant daugianarės įgulos skrydžius;

               (II)kai suteikiama FAA skrydžio pagal prietaisus kvalifikacija, galiojanti FAA piloto pažymėjimo kvalifikacija, kuriai taikomi patirties aktualumo pripažinimo ir orlaivio klasės reikalavimai ir pagal kurią leidžiama vykdyti skrydžius pagal IFR arba oro sąlygomis, kurios yra blogesnės už minimalias, nurodytas vizualiųjų skrydžių taisyklėse;

               (h)skrydžio naktį kvalifikacija – su ES licencija pagal FCL dalį susieta kvalifikacija, pagal kurią piloto mėgėjo licencija suteikiamomis teisėmis vykdyti skrydžius lėktuvais vizualiųjų skrydžių taisyklėse nurodytomis sąlygomis galima naudotis naktį. Skrydžio naktį kvalifikacija suteikiama neribotam laikui;

               (i)įgūdžių patikrinimo egzaminas – įgūdžių parodymas siekiant gauti licenciją ar kvalifikaciją, įskaitant tokį egzaminą žodžiu, kurio gali reikėti pagal Komisijos reglamento (ES) Nr. 1178/2011 (FCL dalies) I priedą;

               (j)specialiosios sąlygos – reikalavimai, kurie, kaip nustatyta remiantis atitinkamų licencijavimo reglamentavimo sistemų palyginimu, yra skirtingi abiejose sistemose ir kurie yra gana reikšmingi, kad į juos būtų atsižvelgta šiame priede. Specialiųjų sąlygų sąrašas pateikiamas šio priedo 1 priedėlyje;

               (k)tipo kvalifikacija –

               (I) kai išduodama ES licencija pagal FCL dalį, su piloto licencija susieta kvalifikacija. Tipo kvalifikacijos turėtojas turi teises pilotuoti bet kurį orlaivį, kurio tipas nurodytas kvalifikacijoje, kaip nustatyta EASA skrydžio įgulos tipo kvalifikacijų ir licencijų įrašų sąraše (angl. „Type rating and licence endorsement list – flight crew“), išskyrus sraigtasparnius;

               (II)kai išduodamas FAA piloto pažymėjimas, FAA piloto pažymėjime nurodyta kvalifikacija, suteikiant teisę pilotuoti bet kurį didelį orlaivį (išskyrus lengvesnį už orą), turboreaktyvinį lėktuvą ar kitą FAA administratoriaus pagal tipo sertifikavimo procedūras nurodytą orlaivį, apie kuriuos pilotas turi turėti konkrečių aviacijos žinių bei jų pilotavimo patirties ir būti išlaikęs egzaminus, kad galėtų vykdyti orlaivio įgulos vado pareigas;

               (l)galiojantis –

               (I)kai išduodamas FAA piloto pažymėjimas arba ES licencija pagal FCL dalį, reiškia, kad tokio pažymėjimo arba licencijos neatsisakyta, jo (jos) galiojimas nesustabdytas, jis (ji) nepanaikintas (-a) ir nebaigė galioti;

               (II)kai suteikiama ES licencijos pagal FCL dalį kvalifikacija, reiškia, kad kvalifikacijos galiojimo laikotarpis nepasibaigęs. Kvalifikacijos galiojimo data nurodoma piloto licencijoje.

               3.JUNGTINĖ ĮGULŲ KOORDINAVIMO VALDYBA

               3.1.Sudėtis

               3.1.1.Įsteigiama Jungtinė įgulų koordinavimo valdyba (JACB), kuri yra atskaitinga Dvišalei priežiūros valdybai ir kuriai kartu vadovauja EASA ir FAA skrydžių standartų vykdomieji direktoriai. JACB dalyvauja kiekvieno techninio atstovo atstovai, atitinkamai atsakingi už pilotų licencijavimą ir kokybės vadybos sistemas ir (arba) valdymo sistemas.

               3.1.2.Jungtinė vadovybė į JACB gali kviesti papildomų dalyvių, kad būtų sudarytos palankios sąlygos pasiekti šio priedo tikslus.

               3.2.Įgaliojimai

               3.2.1.

               3.2.1.JACB posėdžiauja ne rečiau kaip kartą per metus siekdama užtikrinti veiksmingą šio priedo taikymą ir įgyvendinimą. Jos funkcijos apima:

               (a)TIP-L kūrimą, tvirtinimą ir persvarstymą, taip pat bendradarbiavimą, pagalbą, keitimąsi informacija ir tęstinę pasitikėjimo stiprinimo veiklą, susijusią su šiame priede aptariamais procesais;

               (b)dalijimąsi informacija aktualiais saugos klausimais ir veiksmų planų, skirtų jiems spręsti, rengimą;

               (c)nuoseklaus šio priedo taikymo užtikrinimą;

               (d)keitimąsi informacija apie planuojamą ir vykdomą taisyklių nustatymo veiklą, kuri galėtų paveikti šio priedo pagrindą ir taikymo sritį;

               (e)dalijimąsi informacija apie svarbius Šalių pilotų licencijavimo sistemų pakeitimus, kurie galėtų paveikti šio priedo pagrindą ir taikymo sritį;

               (f)techninių atstovų ir aviacijos institucijų atsakomybei priklausančių techninių klausimų, kurių negalima išspręsti jų lygmeniu, sprendimą ir

               (g)šio priedo pakeitimų siūlymą Dvišalei priežiūros valdybai.

               3.2.2.Dėl neišspręstų klausimų JACB atsiskaito Dvišalei priežiūros valdybai ir užtikrina su šiuo priedu susijusių jos sprendimų įgyvendinimą.

               4.ĮGYVENDINIMAS

               4.1.
                     Šalys susitaria, kad asmuo, turintis ES licenciją skrydžiams lėktuvais pagal FCL dalį, įskaitant lėktuvų klasės kvalifikaciją su skrydžio naktį kvalifikacija arba be jos, arba skrydžio pagal prietaisus kvalifikaciją, ir įrodęs, kad laikosi 1 priedėlyje nustatytų taikytinų FAA specialiųjų sąlygų, yra laikomas atitinkančiu reikalavimus FAA piloto pažymėjimui, klasės kvalifikacijai (-joms) arba lėktuvo kategorijos skrydžio pagal prietaisus kvalifikacijai gauti.

               4.2.Šalys susitaria, kad asmuo, turintis FAA piloto pažymėjimą skrydžiams lėktuvais arba skrydžio pagal prietaisus lėktuvu kvalifikaciją, įrodęs, kad laikosi 1 priedėlyje nustatytų taikytinų ES specialiųjų sąlygų, ir pateikęs patirties aktualumo pripažinimo pagal taikytinas TIP-L nuostatas įrodymą, yra laikomas atitinkančiu reikalavimus ES licencijai pagal FCL dalį, klasės kvalifikacijai (-joms) su skrydžio naktį kvalifikacija arba be jos, arba lėktuvo kategorijos skrydžio pagal prietaisus kvalifikacijai gauti.

               4.3.ES licencijų pagal FCL dalį arba FAA piloto pažymėjimų, kurių buvo atsisakyta, kurių galiojimas sustabdytas arba kurie panaikinti, galiojimas pagal šio priedo sąlygas neatkuriamas.

               4.4.Pagal šį priedą išduotų FAA piloto pažymėjimų arba ES licencijų pagal FCL dalį kvalifikacijų ir apribojimų taikymo sritis toliau išsamiai nurodoma TIP-L.

               4.5.Kai ES licencijos pagal FCL dalį arba FAA piloto pažymėjimai išduodami pagal šį priedą, turėtojas, norėdamas naudotis šios licencijos arba piloto pažymėjimo suteiktomis teisėmis, privalo pagal ES licencijos pagal FCL dalį arba FAA reikalavimus įvykdyti taikytinus galiojimo pratęsimo arba atnaujinimo reikalavimus.

               4.6.Jeigu FAA piloto pažymėjimas pagal šį priedą išduodamas remiantis ES licencija pagal FCL dalį, FAA nereikalauja atsisakyti tos ES licencijos pagal FCL dalį. Jeigu ES licencija pagal FCL dalį pagal šį priedą išduodama remiantis FAA piloto pažymėjimu, aviacijos institucija nereikalauja atsisakyti to FAA piloto pažymėjimo.

               4.7.Techniniai atstovai ir, atitinkamais atvejais, aviacijos institucijos:

               4.7.1.FAA arba aviacijos institucijos, kuri pagal šį priedą išduoda ES licenciją pagal FCL dalį arba FAA piloto pažymėjimą, prašymu jos viena kitai patikrina arba patvirtina ES licencijos pagal FCL dalį, FAA piloto pažymėjimo ar kvalifikacijos originalo autentiškumą ir

               4.7.2.JACB nustatyta forma, būdu ir grafiku teikia su ES licencijomis pagal FCL dalį, FAA piloto pažymėjimais ar kvalifikacijomis, kurie buvo išduoti pagal šį priedą, susijusius statistinius duomenis.

               4.8.Kiekvienos šalies techninis atstovas arba, atitinkamais atvejais, aviacijos institucija gavusi prašymą pagal jį ir abipusiu susitarimu teikia techninę pagalbą, susijusią su kitos Šalies techninio atstovo arba, atitinkamais atvejais, aviacijos institucijos pilotų licencijavimo veikla siekiant šio priedo tikslų. Techniniai atstovai arba aviacijos institucija gali atsisakyti teikti tokią techninę pagalbą, jei neturi tam reikiamų išteklių.

               4.9.Kiekvienos Šalies civilinės aviacijos organizavimo, įstatymų ir kitų teisės aktų, tvarkos, politikos arba standartų pakeitimai, įskaitant susijusius su techniniais atstovais ir aviacijos institucijomis, gali paveikti šio priedo nuostatų vykdymo pagrindą. Todėl Šalys atitinkamai per techninius atstovus ir aviacijos institucijas viena kitai praneša apie tokius planuojamus pakeitimus kuo anksčiau ir aptaria tokių planuojamų pakeitimų poveikio šio priedo pagrindui mastą. Jeigu po konsultacijų, numatytų Susitarimo 15 straipsnio C dalyje, susitariama iš dalies pakeisti šį priedą, Šalys siekia užtikrinti, kad toks pakeitimas įsigaliotų tuo pačiu metu arba kuo greičiau po pakeitimo, dėl kurio buvo daromas toks priedo pakeitimas, įsigaliojimo arba įgyvendinimo.

               5.KOMUNIKACIJA IR BENDRADARBIAVIMAS

               5.1.Techniniai atstovai per JACB apsikeičia ryšių punktų įvairiais techniniais šio priedo aspektais sąrašais ir juos tvarko.

               5.2.Visa techninių atstovų komunikacija, įskaitant susipažinti arba patvirtinti teikiamus techninius dokumentus, kaip numatyta šiame priede, turi būti anglų kalba.

               5.3.Visos datos palaikant ryšius nurodomos DD MMM YYYY formatu, pvz., „05 MAY 2014“.

               5.4.Atsiradus skubioms arba neįprastoms aplinkybėms, techninių atstovų ir, atitinkamais atvejais, aviacijos institucijų ryšių punktai, kai nurodyta TIP-L, bendrauja ir užtikrina, kad būtų skubiai imamasi tinkamų priemonių.

               6.ATITIKTIES IŠVADŲ PRIPAŽINIMO KVALIFIKACINIAI REIKALAVIMAI

               6.1.

               6.1.
                     Pagrindiniai reikalavimai

               6.1.1.Kiekvienas techninis atstovas ir, kai tinkama, aviacijos institucija kitam techniniam atstovui įrodo atitinkamų savo sistemų veiksmingumą teisės aktais nustatytai pilotų kontrolei vykdyti. Jie įrodo, kad visų pirma turi veiksmingą ir tinkamą:

               (a)teisinę ir reglamentavimo struktūrą;

               (b)organizacinę struktūrą;

               (c)išteklių, įskaitant pakankamai kvalifikuotų darbuotojų;

               (d)savo techninių darbuotojų mokymo programą;

               (e)vidaus politiką, procesus ir tvarką, įskaitant kokybės sistemą;

               (f)dokumentus ir įrašus;

               (g)priežiūros programą ir

               (h)įgaliojimus reguliuojamų ES licencijos pagal FCL dalį arba FAA piloto pažymėjimo turėtojų atžvilgiu.

               6.2.Pradinis pasitikėjimas

               Kiekvienas techninis atstovas, vykdydamas pradinio pasitikėjimo stiprinimo veiklą, yra įrodęs kitam techniniam atstovui šiame priede aptariamos veiklos teisės aktais nustatytai kontrolei vykdyti skirtos atitinkamos sistemos veiksmingumą. Techniniai atstovai taip pat yra įrodę vienas kitam savo kokybės audito ir standartizavimo veiklos, įskaitant 6.3.1 punkte nurodytą aviacijos institucijų auditą, veiksmingumą.

               6.3.
                     Pasitikėjimo išlaikymas

               6.3.1.
                     Techniniai atstovai ir aviacijos institucijos toliau viena kitai įrodo veiksmingą priežiūrą, kaip išsamiai nustatyta šio priedo 6.1.1 punkte, pagal atitinkamas JACB parengtos ir patvirtintos TIP-L nuostatas.

               a)
                     Techniniai atstovai visų pirma:

               i)
                     turi teisę dalyvauti stebėtojo teisėmis vieni kitų kokybės audituose ir standartizacijos patikrinimuose;

               ii)
                     kitiems techniniams atstovams pateikia kokybės auditų ir standartizacijos patikrinimų pagal šį priedą ataskaitas, kaip nurodyta TIP-L, ir

               iii)
                     vieni kitiems prireikus padeda spręsti klausimus, susijusius su audito ir patikrinimų išvadomis, turinčiomis poveikį šio priedo įgyvendinimui.

               (b)FAA ir aviacijos institucijos visų pirma:

               (i)leidžia vykdyti kokybės auditus ir standartizacijos patikrinimus, kaip nurodyta 6.3.1 dalies a punkto i papunktyje;

               (II)dalijasi svarbia saugos informacija ir informacija apie žinomus apribojimus, kurie gali paveikti aviacijos institucijos arba techninio atstovo gebėjimą užtikrinti visišką atitiktį taikomiems tarptautiniams saugos standartams ar bet kuriems pagal Susitarimą nustatytiems saugos reikalavimams;

               iii)
                     laikydamosi taikomų asmens duomenų apsaugos įstatymų ir taisyklių, pateikia informaciją apie atitinkamus pilotų licencijavimo įrašus ir patikrinimų ataskaitas, be kita ko, užbaigtus vykdymo užtikrinimo veiksmus, ir

               iv)
                     prireikus teikia vertimo žodžiu pagalbą aviacijos institucijos patalpose peržiūrint įrašus ir dokumentus, parengtus jos nacionaline kalba.

               c)
                     Jei techninis atstovas arba aviacijos institucija negali įvykdyti 6.3 skirsnio reikalavimo, techniniai atstovai apie tai kuo anksčiau informuoja vienas kitą. Jeigu kuris nors techninis atstovas mano, kad techninė kompetencija nebeatitinka reikalavimų, techniniai atstovai tarpusavyje konsultuojasi ir pasiūlo veiksmų planą, įskaitant visus būtinus taisomuosius veiksmus, kuriuo siekiama pašalinti trūkumus.

               d)
                     Jeigu techninis atstovas arba aviacijos institucija neištaiso trūkumų per veiksmų plane nurodytą terminą, bet kuris techninis atstovas gali perduoti klausimą nagrinėti JACB.

               e)
                     Jeigu Šalis ketina laikinai sustabdyti techninio atstovo arba aviacijos institucijos išvadų arba patvirtinimų pripažinimą, ji pagal Susitarimo 18 straipsnio A dalį nedelsdama praneša apie tai kitai Šaliai.

               7.
                     MOKESČIAI

               Mokesčiai taikomi remiantis Susitarimo 14 straipsniu ir taikomais įstatymų ir kitų teisės aktų reikalavimais.

               1 priedėlis

               Specialiosios sąlygos

               1.BENDROSIOS SĄLYGOS

               1.1.Prašymo teikėjas standartizuota forma ir būdu, kaip nurodyta TIP-L, pateikia prašymą dėl ES licencijos pagal FCL dalį arba FAA piloto pažymėjimo pakeitimo pagal šį priedą.

               1.2.Prašymo teikėjo, kuris turi ES licenciją pagal FCL dalį arba FAA piloto pažymėjimą, kuriam (-iai) taikomas apribojimas, prašymas gali būti atmestas, jeigu panašaus apribojimo nėra kitoje sistemoje.

               2.ES SPECIALIOSIOS SĄLYGOS

               Prašymo teikėjas gali būti patvirtintas pagal FCL dalį, remiantis šio priedo sąlygomis, jeigu jis atitinka visas toliau išvardytas ES specialiąsias sąlygas.

               2.1.ES specialiosios sąlygos taikomos išduodant ES licenciją pagal FCL dalį skrydžiams lėktuvais (PPL(A)) ir, kai taikoma, suteikiant susijusios klasės ir skrydžio naktį kvalifikaciją, remiantis FAA piloto pažymėjimu.

               2.1.1.Prašymo teikėjas parodo arba pateikia įrodymų, kad moka kalbą pagal FCL dalies FCL.055 dalį, išskyrus atvejus, kai patvirtinimas „moka anglų kalbą“ (angl. „English Proficient“) nurodomas FAA piloto pažymėjime. Laikoma, kad patvirtinimas „moka anglų kalbą“ prilygsta 4-am anglų kalbos mokėjimo lygio patvirtinimui, kaip išsamiai nurodyta TIP-L.

               2.1.2.Prašymo teikėjas atitinka PPL (A) taikytinus ES medicininius reikalavimus, kaip nurodyta Komisijos reglamente (ES) Nr. 1178/2011.

               2.1.3.Prašymo teikėjas išlaiko įgūdžių patikrinimo egzaminą, kaip išsamiai nurodyta TIP-L, dalyvaujant egzaminuotojui, kurio kvalifikacija atitinka reikalavimus pagal FCL dalį.

               2.1.4.Prieš įgūdžių patikrinimo egzaminą, per 24 kalendorinių mėnesių laikotarpį iki prašymo pateikimo mėnesio, prašymo teikėjas egzaminuotojui įrodo tinkamą reikiamų teorinių žinių lygį, kaip išsamiai nurodyta TIP-L.

               2.1.5.Prašymo teikėjas, teikiantis prašymą dėl skrydžio naktį kvalifikacijos pagal FCL dalį, pateikia įrodymų, kad įvykdė skrydžio naktį reikalavimus, nurodytus FCL dalies FCL.810 dalyje. Skrydžio naktį mokymosi patirtis gali būti įskaityta, kaip išsamiai nurodyta TIP-L.

               2.1.6.Prašymo teikėjas, teikiantis prašymą dėl vienpiločio lėktuvo MEP klasės kvalifikacijos, pateikia įrodymą, kad įvykdė reikalavimus MEP skrydžių virš žemės klasės kvalifikacijai gauti, kaip nurodyta FCL dalies H skyriuje. Šiuo atveju 2.1.3 dalyje nurodytas įgūdžių patikrinimo egzaminas laikomas MEP sausumos lėktuvu. Prašymo teikėjo, turinčio ankstesnės mokymosi ir skraidymo MEP lėktuvais patirties, patirtis gali būti įskaityta pagal FCL dalies H skyriaus reikalavimus, kaip išsamiai nurodyta TIP-L.

               2.1.7.Aviacijos institucija, pakeisdama FAA piloto pažymėjimą pagal šį priedą, į ES licencijos pagal FCL dalį VIII (arba XIII) punktą įrašo: „PLL(A) išduota remiantis ES ir JAV susitarimu“.

               2.2.ES specialiosios sąlygos taikomos suteikiant ES skrydžio lėktuvais (IR(A)) pagal prietaisus kvalifikaciją pagal FCL dalį remiantis FAA skrydžio pagal prietaisus kvalifikacija.

               2.2.1Prašymo teikėjas parodo arba pateikia įrodymų, kad moka kalbą pagal FCL dalies FCL.055 dalį, išskyrus atvejus, kai patvirtinimas „moka anglų kalbą“ nurodomas FAA piloto pažymėjime. Laikoma, kad patvirtinimas „moka anglų kalbą“ prilygsta 4-am anglų kalbos mokėjimo lygio patvirtinimui, kaip išsamiai nurodyta TIP-L.

               2.2.2Prašymo teikėjas atitinka IR(A) taikytinus ES medicininius reikalavimus, kaip nurodyta Komisijos reglamente (ES) Nr. 1178/2011.

               2.2.3Prašymo teikėjas išlaiko IR(A) įgūdžių patikrinimo egzaminą, kaip išsamiai nurodyta TIP-L, dalyvaujant egzaminuotojui, kurio kvalifikacija atitinka reikalavimus pagal FCL dalį.

               2.2.4Kalbant apie teorinių žinių parodymą ir kaip išsamiai nurodyta TIP-L, jeigu prašymo teikėjas yra išskraidęs bent 50 valandų skrydžio laiko pagal skrydžio pagal prietaisus taisykles (IFR) kaip lėktuvo įgulos vadas, jis prieš IR(A) įgūdžių patikrinimo egzaminą egzaminuotojui įrodo tinkamą reikiamų teorinių žinių lygį. Kitais atvejais prašymo teikėjas laiko egzaminą raštu per 24 kalendorinių mėnesių laikotarpį iki prašymo pateikimo mėnesio.

               2.2.5Prašymo teikėjas, teikiantis prašymą dėl vienpiločio MEP sausumos lėktuvo klasės kvalifikacijos, pateikia įrodymų, kad įvykdė reikalavimus MEP sausumos lėktuvo klasės kvalifikacijai gauti, kaip nurodyta FCL dalies G skyriuje. Šiuo atveju 2.2.3 dalyje nurodytas IR(A) įgūdžių patikrinimo egzaminas laikomas MEP sausumos lėktuvu. Prašymo teikėjo, turinčio ankstesnės skrydžio pagal prietaisus mokymosi ir skraidymo kelių variklių lėktuvais patirties, patirtis gali būti įskaityta pagal FCL dalies G skyriaus reikalavimus, kaip išsamiai nurodyta TIP-L.

               2.2.6Kaip išsamiai nurodyta TIP-L, prašymo teikėjas, teikiantis prašymą dėl skrydžio pagal prietaisus kvalifikacijos, prieš IR(A) įgūdžių patikrinimo egzaminą turi būti atlikęs aklimatizacijos skrydį ES valstybėje narėje per mokymo organizaciją, patvirtintą pagal Komisijos reglamentą (ES) Nr. 1178/2011. Prašymo teikėjui šis reikalavimas netaikomas, jeigu jis turi bent 50 valandų skrydžio laiko pagal IFR kaip lėktuvo įgulos vadas patirties arba bent 10 valandų skrydžio laiko pagal IFR kaip lėktuvo įgulos vadas patirties bet kurioje ES valstybėje narėje arba bet kurioje Europos valstybėje, kuri dalyvauja EASA pagal Europos Parlamento ir Tarybos reglamento (ES) 2018/1139 129 straipsnį (OL L 212/1, 2018 8 26, p. 1–122).

               2.2.7Kad galėtų naudotis skrydžio pagal prietaisus kvalifikacija suteikiamomis teisėmis pagal ES FCL dalies CPL, MPL ar ATPL licenciją, reikalaujama, kad prašymo teikėjas, kuriam pagal šį priedą suteikta ES FCL dalies skrydžio pagal prietaisus kvalifikacija, išlaikytų visą ciklą teorijos egzaminų pagal FCL dalies FCL.025 dalį ir FCL.615 IR dalį.

               2.2.8Kad skirtingos kategorijos lėktuvo IR(A) pagal FCL dalies FCL.035 dalį būtų visiškai įskaityta, prašymo teikėjas, kuriam pagal šį priedą suteikta ES FCL dalies skrydžio pagal prietaisus kvalifikacija, turi išlaikyti visą ciklą teorijos egzaminų pagal FCL dalies FCL.025 dalį.

               2.2.9Aviacijos institucija, pakeisdama FAA piloto pažymėjimą pagal šį priedą, į ES licencijos pagal FCL dalį VIII (arba XIII) punktą įrašo: „PLL(A) / IR(A) išduota remiantis ES ir JAV susitarimu“.

               3.FAA SPECIALIOSIOS SĄLYGOS

               Prašymo teikėjas gali būti patvirtintas pagal FTAK 14 antraštinės dalies 61 dalį, remiantis šio priedo sąlygomis, jeigu jis atitinka visas toliau išvardytas FAA specialiąsias sąlygas.

               3.1.FAA specialiosios sąlygos taikomos išduodant FAA piloto pažymėjimą, suteikiant vieno variklio sausumos lėktuvo kategorijos klasės kvalifikaciją ir kelių variklių sausumos lėktuvo kategorijos klasės kvalifikaciją remiantis ES licencija pagal FCL dalį.

               3.1.1.Prašymo teikėjas turi gebėti skaityti, kalbėti, rašyti ir suprasti angliškai. 4-o arba aukštesnio lygio anglų kalbos mokėjimo patvirtinimas pagal FCL dalį laikomas lygiaverčiu patvirtinimui „moka anglų kalbą“.

               3.1.2.Prašymo teikėjas, norėdamas naudotis FAA piloto teisėmis, atitinka FAA sveikatos pažymėjimo reikalavimus, kaip nurodyta FTAK 14 antraštinės dalies 61 dalyje.

               3.1.3.Per 24 kalendorinių mėnesių laikotarpį iki prašymo pateikimo mėnesio prašymo teikėjas yra išlaikęs reikiamą žinių egzaminą, kaip išsamiai nurodyta TIP-L.

               3.1.4.Prašymo teikėjas yra užbaigęs skraidymo įgūdžių patikrą dalyvaujant FAA sertifikuotam skrydžio instruktoriui, turinčiam reikiamus FAA egzaminavimo įgaliojimus, kaip išsamiai nurodyta TIP-L.

               3.1.5.Prašymo teikėjas, teikiantis prašymą dėl kelių variklių sausumos lėktuvo kvalifikacijos, pateikia įrodymų, kad įvykdė reikalavimus kelių variklių sausumos lėktuvo kvalifikacijai gauti, kaip nurodyta FTAK 14 antraštinės dalies 61 dalyje. Mokymosi ir skraidymo MEP sausumos lėktuvais patirtis gali būti įskaityta, kaip išsamiai nurodyta TIP-L.

               3.2.FAA specialiosios sąlygos taikomos suteikiant FAA skrydžio lėktuvais pagal prietaisus kvalifikaciją remiantis ES FCL dalies skrydžio pagal prietaisus kvalifikacija.

               3.2.1.Prašymo teikėjas turi gebėti skaityti, kalbėti, rašyti ir suprasti angliškai. 4-o arba aukštesnio lygio anglų kalbos mokėjimo patvirtinimas pagal FCL dalį laikomas lygiaverčiu patvirtinimui „moka anglų kalbą“.

               3.2.2.Prašymo teikėjas, norėdamas naudotis FAA piloto teisėmis, atitinka FAA sveikatos pažymėjimo reikalavimus, kaip nurodyta FTAK 14 antraštinės dalies 61 dalyje.

               3.2.3.Kaip išsamiai nurodyta TIP-L, prašymo teikėjas, teikiantis prašymą dėl skrydžio pagal prietaisus kvalifikacijos, prieš skrydžio pagal prietaisus įgūdžių patikrinimą dalyvaujant egzaminuotojui turi būti atlikęs aklimatizacijos skrydį Jungtinėse Amerikos Valstijose, įskaitant jų teritorijas, dalyvaujant FAA sertifikuotam skrydžio instruktoriui. Prašymo teikėjui šis reikalavimas netaikomas, jeigu jis turi bent 50 valandų skrydžio laiko pagal skrydžio pagal IFR kaip lėktuvo įgulos vadas patirties arba bent 10 valandų skrydžio laiko pagal skrydžio pagal IFR kaip lėktuvo įgulos vadas patirties Jungtinėse Amerikos Valstijose, įskaitant jų teritorijas.

               3.2.4.Prašymo teikėjas išlaiko skrydžio pagal prietaisus įgūdžių patikrinimą dalyvaujant egzaminuotojui, kaip išsamiai nurodyta TIP-L.

               3.2.5.Per 24 kalendorinių mėnesių laikotarpį iki prašymo pateikimo mėnesio prašymo teikėjas yra išlaikęs reikiamą žinių egzaminą, kaip išsamiai nurodyta TIP-L.